Ogedei Khan – Kemangkatannya Menghalang Seluruh Eropah Ditakluk

Ogedei Khan merupakan Khagan ke-2 (Khagan bermaksud Khan Agung) bagi Empayar Monggol. Beliau adalah putera ketiga Genghis Khan dan menggantikan kedudukan bapanya pada tahun 1229M. Ogedei melanjutkan kempen perluasan kuasa Empayar Monggol, sebuah tugas yang beliau warisi bersama takhta bapanya.Semasa tempoh pemerintahan beliau, Monggol pada akhirnya berjaya menewaskan Dinasi Jin dan memulakan serangan ke atas Song Selatan. Pada masa-masa ini jugalah Monggol melancarkan kempen pertamanya ke atas Korea. Di barat pula, Monggol mengukuhkan kuasanya di Parsi. Steppe Russia dan Eropah Timur turut menjadi mangsa taklukan mereka sementara Eropah Barat pula hanya terselamat dengan kemangkatan mengejut Khan Agung ini pada tahun 1241M.KEHIDUPAN AWAL OGEDEI KHANOgedei Khan dilahirkan sekitar tahun 1186M sebagai putera ketiga Genghis Khan. Ibunya bernama Borte Khatun, isteri pertama Genghis Khan. Ogedei dikatakan menjadi putera kesayangan bapanya, walaupun pada hakikatnya pemilihan beliau sebagai pewaris takhta hanya berlaku kerana pergaduhan yang tercetus antara dua abangnya, Jochi dan Chagatai.

Sebelum bermulanya serangan ke atas Empayar Khwarazmi, Genghis Khan memanggil keluarganya menghadiri sebuah kurultai bagi tujuan memilih pewaris. Sebagai abang sulung, Jochi pada mulanya dijangka akan menggantikan kedudukan bapanya. Namun, putera kedua Genghis Khan enggan memperakui keadaan tersebut dan sebaliknya mencadangkan supaya Ogedei dinamakan sebagai calon waris. Hal ini dipersetujui oleh Genghis Khan.PENAKLUKAN-PENAKLUKAN AWAL OGEDEI KHANOgedei dicatatkan sebagai seorang komander tentera yang berkebolehan. Beliau mengambil bahagian dalam kempen bapanya memerangi Dinasti Jin serta serangan ke atas Empayar Khwarazmi. Di Samarkand, Ogedei dicatatkan berperanan memimpin pengepungan berikutan perbalahan yang berlaku di antara kedua-dua abangnya. Kota itu kemudiannya berjaya ditawan dan dimusnahkan.

Genghis Khan mangkat pada tahun 1227M dan Tolui, anak bongsunya dijadikan sebagai pemangku selama dua tahun. Kemudian, Ogedei dilantik sebagai Khagan yang baru bagi Empayar Monggol. Karisma Ogedei yang tersendiri berupaya mengekalkan kesatuan dalam kalangan empayar tersebut walaupun setelah kemangkatan Genghis Khan. Berkat kestabilan dalaman yang dikecapi, Ogedei mampu menumpukan perhatian dan tenaganya kepada musuh luar, meluaskan lagi jajahannya dan menjayakan penaklukan-penaklukan yang dimulakan oleh bapanya.

OGEDEI SEBAGAI KHAN AGUNGPada tahun 1234M misalnya, Dinasti Jin akhirnya tumbang jua ke tangan Monggol setelah kempen berkenaan dimulakan sejak tahun 1211M. Dengan utara Cina kini berada di bawah kekuasaan Monggol, Ogedei mampu mengalihkan perhatian kepada Dinasti Song Selatan. Kempen memerangi kekuasaan itu bermula pada tahun 1235M dan ia berakhir dengan kekalahan muktamad di pihak Song pada tahun 1279M, beberapa dekad selepas kemangkatan Ogedei.Pada masa pemerintahan Ogedei juga berlangsungnya kempen ketenteraan pertama ke atas Kerajaan Korea-Goryeo. Sama seperti peperangan menentang Song, serangan ke atas Korea ini juga hanya tamat setelah Ogedei mangkat di mana Goryeo pada akhirnya menjadi negara bawahan Dinasti Yuan.Sementara itu jauh di barat, Ogedei meneruskan kempen penaklukan Parsi dan menghantar panglimanya yang bernama Chomagan untuk melaksanakan tugas tersebut. Manakala pasukan tentera Monggol di bawah kepemimpinan Batu si putera Jochi pula dihantar untuk memerangi wilayah Russia.Pada tahun 1240M, Kiev habis dijarah oleh Monggol sekaligus menandakan tamatnya penentangan daripada Russia. Monggol kemudiannya melanjutkan kemaraan ke Eropah dengan menembusi Eropah Tengah dan memasang hasrat untuk menakluk saki-baki benua itu sehingga ke Laut Besar, iaitu Laut Atlantik.

BAGAIMANA OGEDEI KHAN MANGKAT?Pada bulan Disember 1241M, tepat ketika Monggol hampir sahaja menyerang Eropah Barat, Ogedei menghembuskan nafas terakhir semasa meminum arak. Ketika komander-komander perangnya yang sedang melakukan kemaraan ke Vienna mendengar khabar ini, langsung sahaja mereka mengabaikan kempen tersebut dan kembali ke Mongolia untuk menghadiri kurultai.Para sejarahwan sering membahaskan situasi andai Ogedei tidak mangkat secara tiba-tiba, di mana sudah tentu mereka berjaya menakluk seluruh Eropah. Apapun, apa yang dicapai oleh mereka itu adalah bahagian yang paling barat pernah mereka jejak. Ogedei kemudiannya digantikan oleh puteranya, Gyuk yang dilantik sebagai Khan Agung yang baru setelah pemerintahannya dipangku selama lima tahun oleh balu Ogedei yang bernama Toregene Khatun.

DIOLAH DAN DITERJEMAHKAN DARI: Wu Mingren. (13 Oktober 2018). Ogedei Khan: Only His Death Could Save Europe from the Mongols. Ancient Origins.https://www.ancient-origins.net/history-famous-people/ogedei-khan-0010837


Sistem Monarki Masih Relevan!

Sejak kebelakangan ini, sudah timbul suara-suara yang mahukan sistem diraja di negara ini dihapuskan. Alasannya, sistem monarki sudah dianggap ketinggalan zaman dan ia sepatutnya membuka jalan kepada pembentukan negara republikan. Tetapi pada abad ke-21, masih banyak negara beraja yang tetap mengamalkannya sama ada secara mutlak atau menggunakan sistem raja berperlembagaan. Dan mereka masih memainkan peranan penting dalam sistem pentadbiran dan pemerintahan negara, kadang-kadang impak yang diberikan bersifat luar biasa.

Jadi mengapa sistem monarki masih penting dalam dunia hari ini? Pertamanya, kewujudan sistem ini membolehkan pemerintah diraja boleh menjadi suara bebas mengatasi suara-suara politik, sesuatu di mana sesetengah ketua negara yang dilantik tidak boleh mencapainya. Bagi rakyat, raja atau ratu melambangkan sesebuah negara dan titah mereka mempunyai kesan besar kepada populasi sesebuah negara. Mereka juga dilihat simbol kepada sejarah dan kesinambungan sesebuah negara. Kalau mengikut konteks negara kita, Raja-Raja Melayu merupakan simbol kepada sejarah dan kesinambungan negara sejak beribu-ribu tahun dahulu dari era Empayar Melayu Srivijaya hinggalah zaman moden hari ini.

Kedua, jika kita melihat sejarah negara-negara di mana di dalamnya wujud pelbagai kumpulan berbeza, raja dilihat simbol kepada perpaduan dan penyatuan sesama rakyat. Thailand yang menyaksikan bukan sekali dua rampasan kuasa dan pergolakan parti politik menyaksikan raja sebagai simbol penyatuan rakyat walaupun berbeza fahaman dan ideologi politik. Dinasti Habsburg yang pernah memerintah empayar yang luas dan makmur dari Vienna, Austria hinggalah ke rantau Balkan.

Selepas Empayar Austria-Hungary tumbang gara-gara kalah dalam Perang Dunia Pertama, ia berpecah kepada banyak negara di mana sesetengah daripadanya ditadbir oleh rejim-rejim kuku besi tanpa sebarang pengaruh seperti dulu. Dan jika proses pemulihan semula takhta dilakukan di Afghanistan membabitkan Almarhum Raja Zahir Shah pada tahun 2001, Afghanistan berkemungkinan boleh saja terlepas dari isu pemberontakan Taliban yang dihadapi kerajaan sekarang. Ini kerana semasa pemerintahan baginda dari tahun 1950-an sehingga 1973 yang menyaksikan Raja Zahir digulingkan oleh sepupunya merangkap bekas Perdana Menteri, Mohammed Daoud Khan, Afghanistan merupakan sebuah negara yang aman dan makmur tatkala Perang Dingin berlangsung.

Ketiga, sistem monarki mencegah kemunculan ekstremis politik yang berkeinginan mengubah sistem sedia ada dan memastikan kerajaan mengikut sistem yang wujud. Ini bermakna semua ahli politik perlu berpuas hati dengan jawatan Perdana Menteri atau menteri Kabinet di bawah pemerintahan baginda. Walaupun kuasa sebenar terletak di tangan ketua kerajaan tetapi kewujudan pemerintah diraja menyebabkan kesukaran bagi mana-mana tokoh atau entiti politik melakukan perubahan bersifat total atau radikal terhadap lanskap politik sesebuah negara. Dan ini yang dilakukan raja-raja di Jordan, Maghribi dan Kemboja bagi memastikan kerajaan mereka mengekalkan pendirian sederhana dan tidak mengundang situasi huru-hara dalam negara.

Malah, bagi memastikan sesebuah negara kekal stabil, raja-raja ini juga turut menggalakkan perubahan yang bersifat perlahan tetapi konsisten berbanding menyeru kepada perubahan rejim secara total. Melihat apa yang berlaku pasca-Arab Spring, negara-negara monarki Timur Tengah menyaksikan raja-raja mereka mewujudkan sebuah masyarakat yang stabil berbanding negara-negara Arab yang mengamalkan sistem republik. Dan sehingga kini, negara-negara seperti Syria dan Libya terus bergolak walaupun sudah melalui perubahan yang bersifat radikal semasa Arab Spring.

Keempat, monarki mempunyai prestij dan pengaruh untuk membuat keputusan, keputusan yang bersifat tidak menyenangkan tetapi penting demi kelangsungan sesebuah negara. Contoh paling mudah Raja Sepanyol Juan Carlos yang menaiki takhta pada tahun 1975. Sebelum menaiki takhta, baginda mendapat pendedahan pemerintahan dari diktator Francesco Franco. Franco sebelum itu terlibat dalam perang saudara dahsyat bagi mencegah kemungkinan Sepanyol bertukar menjadi negara republik sebelum memerintah secara kuku besi selama 40 tahun. Tetapi selepas Juan Carlos menaiki takhta, baginda merupakan individu bertanggungjawab membawa Sepanyol ke arah demokrasi. Dan buktinya enam tahun selepas itu. baginda menyarung pakaian uniform tentera dan berucap kepada rakyat melalui siaran televisyen, menggesa mereka menyokong sistem demokrasi dan bukan cubaan rampasan kuasa yang digerakkan tentera ketika itu.

Di Jepun pula, siapa tidak boleh lupakan suara Maharaja Hirohito yang bertitah di radio pada hari-hari terakhir Perang Dunia Kedua dengan mengisytiharkan Jepun sedia menyerah kalah kepada pihak Bersekutu. Keputusan baginda dianggap satu keputusan yang tepat walaupun dicabar oleh kelompok anarkis dan tentera yang melihat perang dengan pihak Bersekutu seharusnya diteruskan. Keputusan Hirohito bukan saja menyelamatkan jutaan rakyat yang tidak berdosa, bahkan membuka jalan kepada kebangkitan Jepun sebagai kuasa ekonomi untuk dekad-dekad berikutnya.

Dan yang terakhir, sesuatu yang jarang diketahui ahli politik dan orang ramai ialah raja-raja yang berperanan sebagai ketua negara dilihat lebih demokratik dan terbuka berbanding sesetengah pemimpin politik itu sendiri. Ini kerana sesetengah daripada mereka ini mempunyai minat mendalam terhadap sesuatu isu atau kepentingan sehingga mendorong mereka menjadi penyokong kepada isu yang diperjuangkan. Misalnya, mendiang Puteri Diana menunjukkan minat mendalam terhadap kerja-kerja kemanusiaan dan diangkat sebagai antara tokoh kemanusiaan yang terkenal.

Antara isu yang diperjuangkan baginda ialah isu lambakan periuk api, penyakit HIV/AIDS, penyakit kusta dan orang tiada rumah. Perjuangan ini kemudian diteruskan oleh dua putera baginda, Putera William dan Putera Harry dengan Harry memperjuangkan isu periuk api sementara kekandanya memperjuangkan isu kebajikan dan keamanan. Terbaru, sempena lawatan pertama William ke Israel dan Palestin, baginda mengumumkan usaha mewujudkan keamanan antara kedua-dua negara. Di Malaysia sendiri, anggota kerabat diraja seperti Tunku Azizah Aminah Maimunah Iskandariah memperjuangkan isu kesihatan reproduktif dan pencegahan kemandulan melalui yayasan baginda, Tunku Azizah Fertility Foundation (TAFF).

Antara kritikan yang selalu diterima berkenaan sistem monarki ialah mereka dikatakan mempunyai kuasa mutlak tanpa sebarang proses semak dan imbang. Tetapi kritikan berkenaan dilihat tidak berasas sama sekali kerana kebanyakan negara beraja hari ini mengamalkan sistem raja berperlembagaan atau mengubahsuai sistem sedia ada untuk menghadkan kuasa raja-raja. Dan sebelum kewujudan sistem sebegini, kuasa raja-raja juga terhad berikutan pengaruh rakyat, kelompok aristokrat dan pembesar serta institusi agama. Dan untuk memperlihatkan mereka ini sentiasa dekat di hati rakyat, gaya hidup dan pilihan mereka juga bersifat sederhana tanpa mengabaikan sama sekali nilai prestij dan simbol mereka sebagai payung rakyat. Justeru, tuduhan yang mengatakan raja-raja berkuasa seperti diktator ialah satu dakwaan yang tidak berasas sama sekali.

Selain itu, pengkritik sistem monarki menyelar sistem berkenaan kerana tiada pengganti yang dilihat mampu meneruskan legasi pemerintahan hebat yang dilakukan oleh pemerintah terdahulu. Tetapi raja-raja hari ini mempelajari kesilapan monarki-monarki terdahulu dan berusaha memastikan putera-puteri mereka terutama yang akan menaiki takhta mendapat pendidikan sewajarnya berkenaan peranan mereka sebagai raja atau ratu serta sudah biasa dengan tumpuan media. Dan disebabkan itu, pewaris-pewaris takhta sentiasa mendapat latihan dan bimbingan berterusan tentang bagaimana berurusan dengan rakyat, ahli politik dan media.

Jika ada yang masih mengada-ada mengatakan sistem monarki sudah ketinggalan zaman, hadam semua hujah ini:

SUMBER


Kandungan Dalam Otak Manusia Sama Dengan Testis?

Otak adalah organ yang menjadi ‘pusat’ untuk meneruskan aktiviti dalam tubuh organisma bertulang belakang selagi jantung masih mengepam darah. Mula dari sentuhan kulit sehingga menapis air dalam buah pinggang, hanya otak mampu memastikan kesemua sistem dalam tubuh berfungsi dengan baik.

Namun, baru-baru ini saintis menemui kandungan dalam otak manusia adalah sama dengan kandungan dalam testis iaitu organ penghasilan sperma dalam sistem pembiakan lelaki.

Menurut kajian yang diterbitkan dalam jurnal bertajuk Royal Society Open Biology, otak manusia mempunyai jumlah gen dan protein sama banyak dengan jumlah gen dan protein dalam testis.

Bagi mengesahkan penemuan ini, pengkaji membandingkan jumlah jenis protein yang hadir dalam tisu yang berbeza seperti tisu otak,testis, jantung, ovari, prostate, serviks (cervix), dan buah pinggang. Keputusannya adalah otak manusia mempunyai 14,315 jenis protein manakala testis mempunyai 15,687 jenis protein. Kedua-dua organ ini berkongsi 13,442 jenis protein yang sama.

Menurut pengkaji, persamaan jenis protein antara otak manusia dan testis menunjukkan kedua-dua organ ini berkongsi tisu yang sama dalam badan manusia. Tambahan pula, otak manusia dan testis berkongsi fungsi yang sama.

Otak manusia mempunyai neuron yang disokong oleh sel glial. Testis juga mempunyai sel sokongan juga iaitu sel Sertoli. Menariknya kedua-dua sel sokongan ini merembeskan lactase yang digunakan sebagai tenaga bagi neuron dan sel pembiakan.

Kedua-dua organ ini memerlukan tenaga yang banyak namun keperluan ini akan menyebabkan berlakunya tekanan oksidatif. Bagi mengelakkan tekanan ini berlaku, kedua-dua organ masing-masing menghasilkan dinding darah-otak dan darah-testis.

Selain mempunyai fungsi yang hampir sama, cara penghantaran bahan-bahan rangsangan juga hadir dalam otak manusia dan testis. Neuron perlu menghantar mesej kimia bernama neurotransmitter melalui proses eksositosis (exocytosis). Sel testis juga menggunakan proses yang sama untuk menghantar signal untuk benarkan rembesan sperma.

Bagaimana otak manusia dan testis terhasil dari tisu manusia yang sama masih menjadi misteri. Namun pengkaji buat masa ini bersepakat penghasilan ini terjadi oleh proses yang dinamakan sebagai ‘speciation’ atau pempelbagaian.

Menurut teori ini, tekanan pemilihan semula jadi (natural selection) menjadikan kemunculan manusia sebagai spesis yang berbeza dengan spesis haiwan lain, kemudian membantu pembentukan otak manusia dan testis menggunakan tisu manusia yang sama. Dalam erti kata lain, proses evolusi manusia adalah penyebab kepada penghasilan kedua-dua organ berbeza ini.

Terdapat juga teori menyatakan ada hubungan unik antara otak manusia dengan testis berkaitan dengan kebijaksanaan dan kualiti sperma. Semakin tinggi kebijaksanaan seseorang, semakin tinggi kualiti sperma dihasilakan. Namun teori ini masih dibahaskan relevannya.

Jadi, kalau nak bodohkan orang jangan kata ‘kepala otak kau di lutut’. Cakap macam ni:
Kepala otak kau di **** 😂

RUJUKAN:

The Human Brain Is More Like A Testicle Than Any Other Organ. IFL Science.

Koumoundouros, T. (2 June 2021). Our Brains Have More in Common With Testicles Than You Ever Wanted to Know. Science Alert.


Kencing Di Masjid Pun Tak Dikafirkan

Di zaman Nabi, manusia melakukan kesalahan dan diislamkan. Di zaman kita, manusia melakukan khilaf dan dikafir-kafirkan. Sungguh berbeza. Nabi sungguh bersemangat nak orang masuk islam. Alangkah malang ada yang semangat nak keluarkan orang daripada Islam. Di manakah rahmat dan berlapang dada yang diajarkan Nabi?

Masyhur suatu kisah, seorang badwi siap kencing lagi kat masjid. Bukan setakat khilaf, tapi memang kesalahan. Apa jadi kat dia? Ada Nabi kafir-kafirkan?

Dari Anas bin Malik, beliau berkata: “Ketika kami berada di masjid bersama Rasulullah, tiba-tiba datang seorang Arab Badwi lalu berdiri untuk kencing di masjid. Sahabat Rasulullah menggertaknya, tetapi Rasulullah bersabda: “Janganlah kamu memutuskannya, biarkan dia selesai kencing terlebih dahulu.” Maka, mereka (sahabat) membiarkan orang Arab Badwi itu sehingga dia selesai kencing. Selepas itu, Rasulullah memanggil lelaki berkenaan dan menasihatinya, “Sesungguhnya masjid ini tidak boleh digunakan untuk kencing dan kekotoran, masjid adalah tempat untuk berzikir, solat dan membaca al-Quran.” Selepas itu, Nabi memerintahkan seseorang untuk mengambil satu baldi air dan menyiramnya.

Baru khilaf kecil sudah menuduh halal darah orang Islam. Tengok amalan orang lain terus tuduh bidaah. Mudahnya. Lapangkanlah dada seperti Imam al-Ghazali yang memandang tinggi darah kaum muslimin, tidak mudah mengeluarkan seseorang daripada syahadah. Sampaikan pertumpahan darah sesama sahabat Nabi pun dianggap suatu khilaf yang masih boleh bersangka baik.

Sesetengah riwayat menukilkan bahawa Saidina Alі mengatakan, “Mangsa korbanku dan mangsa korban Mu‘аwiyah di dalam syurga.” (Siyar A‘lam al-Nubala’, 3/144)

Petikan daripada Ihya Ulumiddin, bab Iktikad:

“Dan apa yang berlaku di antara Muawiyah dan Ali adalah berdasarkan pendapat masing-masing. Bukannya perebutan Muawiyah ke atas jawatan imamah (khilafah).

Kerana dari sangkaan Ali, tindakan menangkap pembunuh-pembunuh Usman yang mempunyai ramai keluarga serta berhubungan rapat dengan tentera, bakal membawa ketidakstabilan. Dan Ali berpendapat melambatkan penangkapan itu adalah lebih tepat.

Muawiyah pula menyangka, melambatkan urusan penangkapan pembunuh-pembunuh yang melakukan penganiayaan besar itu, pasti menjadi suatu tamparan kepada pemimpin umat dan membiarkan darah tumpah begitu sahaja.”

Lihatlah bagaimana akhlak ulama’ rabbani meraikan perbezaan.

“Tidaklah menjadi kafir seseorang, kecuali setelah diingkarinya apa yang telah diakuinya (diikrarkannya).” (HR Tabrani)

Imam al-Baqilani: “Seseorang tidak dikafirkan kerana perkataan dan pendapatnya. Namun ia dikafirkan jika umat Islam telah berijmak bahawa perkataan dan pendapat itu hanya dapat diucapkan oleh orang kafir, dan terdapat dalil yang kuat atas hal itu.” (Al-Fatawa. Imam Tajuddin al-Subki)

Ibn Hazm: “Yang benar, setiap orang yang telah memiliki ikatan Islam (syahadat), tidak akan keluar darinya melainkan dengan nas atau ijmak, bukan hanya dengan klaim dan tuduhan.” (Al-Fishal fi al-Milal wa al-Ahwa wa al-Nihal)

Imam Abu Fath al-Qusyairi: “Ini adalah ancaman besar bagi orang yang mengkafirkan seorang muslim padahal ia tidak demikian.” (al-Mantsur fi al-Qawaid. Al-Zarkasyi)

Imam al-Ghazali: “Hendaklah tidak mengkafirkan seorang muslim sebisa mungkin. Kerana sesungguhnya menghalalkan darah orang-orang yang solat dan berikrar dengan tauhid adalah kesalahan. Dan salah dalam membiarkan hidup seribu orang kafir lebih ringan daripada salah daripada membunuh satu orang muslim.” (Faisah al-Tafriqah Baina al-Iman wa al-Zindiqah)

Ibnu Wazir al-Yamani: “Tidak boleh berupaya keras untuk memecahbelah umat dengan mengkafirkan mereka berdasarkan dalil-dalil yang bertentangan dengan dalil-dalil yang lebih kuat daripadanya atau sepadan yang menganjurkan persatuan, memperkuat Islam, mencegah pertumpahan darah, dan membuat situasi menjadi kondusif, hingga kekufuran seorang ahli bidaah terlihat terang benderang seperti cahaya fajar, disepakati akan kekufurannya, dianggap perlu untuk dijatuhi vonis kafir.” (Itsar al-Haqq ala al-Khalq)

Zarruq daripada Ibn Furak: “Tersilap memasukkan seribu orang kafir dengan syubhat Islam lebih baik berbanding tersilap mengeluarkan (mengkafirkan) seorang Islam dengan syubhat kekufuran.” (Qawa’id al-Tasawwuf)

Lihatlah betapa mudahnya bersangka baik dan betapa susahnya bersangka buruk kepada kaum muslimin dari mata ulama’ rabbani. Mana yang lebih disukai Nabi? Manusia ramai menjadi muslim ataupun ramai jadi kafir? Satu-satunya makhluk yang gemar manusia keluar Islam adalah syaitan. Oleh itu, jauhilah perangai syaitan yang gemar manusia menjadi kafir.

Rasulullah ﷺ bersabda; “Mana-mana orang yang mengatakan kepada saudaranya: Wahai kafir. Maka jatuhlah (kafir itu) ke atas salah seorang daripadanya.” (HR Bukhari (6104) dan Muslim (111).

RUJUKAN:


Hagemaru: Satu Kritikan Kepada Kos Sara Hidup Di Jepun

Bila tengok cerita Hagemaru ni, geleng kepala kita dengan sifat kedekut dia. Ye lah, nak dapatkan garam pun Hagemaru sanggup kutip semua plastik jajan. Dari situ serdak-serdak jajan tu dia kumpul untuk dijadikan garam.

Bukan tu je, bapak si Hagemaru ni pulak sanggup minta lebihan makanan dekat kedai, tangkap rama-rama dan kutip buku lama untuk dijual kepada rakan pejabat. Memang tak keluar modal langsung.

Kita yang tengok cerita tu gelak je lah dengan telatah Hagemaru dan keluarga dia. Tapi sebenarnya cerita tu merupakan satu kritikan kepada kos sara hidup di Jepun. Kebetulan pula, Hagemaru disiarkan pada era Jepun dilanda The Lost Decade.

Apa kaitan antara Hagemaru, kos sara hidup tinggi dan the lost decade?

Memasuki tahun 1991, Jepun telah dilanda krisis ekonomi yang agak teruk. Sebab ekonomi Jepun tidak berkembang langsung sehingga tahun 2001. Semuanya berpunca daripada kejatuhan harga rumah hingga menyebabkan banyak bank mengalami kerugian.

Kesannya beberapa bank seperti Yamaichi Securities, Long-Term Credit Bank of Japan dan Hokkaido Takushoku Bank muflis. Kerajaan Jepun pulak tak nak bail-out, biar je bank tu lingkup. Bank lain dah nampak benda tu, terus tak nak bagi orang Jepun pinjam duit. Pishanglah orang yang cuba nak buat loan ketam.

Ditambah lagi syarikat Jepun hadapi tiga masalah iaitu lebihan pekerja, beli banyak benda tak guna dan hutang yang tinggi. Benda ni sebenarnya tak ada apa pun dulu. Sebab ekonomi Jepun tengah meroket. Lepas tu sampai ke era the lost decade memang pening kepala lah majikan.

Apa yang deme buat adalah kecilkan syarikat dan jual semua benda tak berguna. Impaknya yang merasa rakyat marhaen jugak. Sebab deme dah kehilangan kerja. Kalau nak kerja pun, boleh jadi part time je.

Syarikat Jepun lagi suka ambil part time. Ye lah boleh bayar gaji ikut task dan jam. Lepas tu tak payah pening kepala bayar KWSP.

Bila dah kena sampai macam ni, apa yang rakyat Jepun boleh buat adalah berjimat macam Hagemaru. Kos sara hidup dah tinggi. Kalau terus hidup macam biasa, memang makan pasir lah setiap hari.

Biarpun ekonomi Jepun terus memulih selepas era the lost decade, masalah kos sara hidup tinggi tak pernah selesai dan terus membelenggu. Benda tu buat sampai ada rakyat Jepun yang bunuh diri sebab terlalu stress dan kuat bekerja. Semuanya sebab nak dapat duit untuk makan dan bayar sewa.

Akhirnya negara juga yang terima kesan paling buruk. Sebab kadar kelahiran di Jepun dah makin menurun. Populasi warga emas pulak semakin meningkat. Anak muda tak mampu nak bercinta dan berkahwin macam korang yang tengah baca ni. Sebab faktor kewangan.

Jadi Hagemaru ni merupakan satu teguran sinis kepada kos sara hidup dekat Jepun. Sebab bila dah tersepit, kita akan buat benda pelik-pelik macam Hagemaru.

Oleh Azmil Azali

Kalau nak tahu lebih banyak tentang Hagemaru dan Jepun, baca je KITAB TAMADUN JEPUN. Cepat beli dekat https://bit.ly/KitabTamadunJepunShopee


Taktikal Yi Sun Shin di Myeongyang

Pertempuran Myeongnyang adalah salah satu daripada sebuah perang dalam sejarah Korea yang sering menjadi sumber jati diri bangsa korea itu sendiri. Kisah bagaimana Laksamana Yi Sun-sin yang hanya berbekalkan 12 buah panokseon, iaitu sebuah kapal perang Korea. Manakala Jepun pula hadir dengan 133 buah kapal, itupun berserta dengan 200 kapal logistik.

Laksamana Yi memerhati selama beberapa hari sebelum pertempuran, cuba meramal bagaimana arus di perairan Myeongnyang. Selepas memahami bagaimana penggerakan arus laut di sekitar selat itu, maka Laksamana Yi merencanakan sebuah rancangan yang menurut saya sangat bijak.

26 Oktober, armada laut gergasi Jepun memasuki kawasan selat yang dijaga oleh Laksamana Yi kerana ini adalah laluan untuk kapal Jepun menyalurkan bantuan kepada bala askar mereka di barat. Namun, ketika itu hanya 12 buah kapal sahaja yang berada di situ untuk menahan amukan 333 buah kapal Jepun. Bayangkan situasi ketika it apatah lagi ketika itu, semua askar-askar di bawah Laksamana Yi menyaksikan sendiri betapa dasyatnya serangan armada Jepun yang hampir menghabiskan keseluruhan armada Korea di bawah Dinasti Joseon.

Kesemua kapal yang berada bersama Laksamana Yi melarikan diri jauh dari medan pertempuran meninggalkan Laksamana Yi keseorangan bersama anak kapalnya. Masih kemas tercatat dalam diari Laksamana Yi yang menceritakan tentang peristiwa itu.

Dalam filem Korea yang mengambarkan kapal-kapal Jepun yang ketika itu mahu bertempur dengan Laksamana Yi dan kapalnya menjadi mangsa air pusar yang memang sentiasa muncul di perairan laut Korea. Bagaimana mereka yang sepatutnya menyerang kapal Laksamana Yi akhirnya belanggar antara satu sama lain kerana pusaran air. Terdapat juga catatan di mana Laksamana Yi menggunakan rantai besi yang disambung merentasi selat itu.

Kemudian, ketika fasa kedua serangan armada laut Jepun ke arah 12 buah kapal Korea, maka di situlah taktikal dan strategi Laksamana Yi berhasil. Arus laut yang menghala ke utara yang digunakan oleh askar Jepun untuk menyerang Korea tiba-tiba bertukar ke selatan menyebabkan kapal-kapal Jepun hilang arah dan saling berlanggar antara satu sama lain.

Laksamana Yi arahkan kapal-kapal yang kembali setia bersamanya menyerang armada Jepun yang dalam kelang-kabut itu. Arus laut di perairan Korea yang tidak diduga itu akhirnya membantu Laksamana Yi. Jepun kalah teruk dalam pertempuran ini dengan kehilangan 30 buah kapal. Korea pula hanya kehilangan nyawa tidak sampai 10 orang.

Kemenangan ini juga membantu Korea untuk memenangi Perang Imjin, iaitu nama perang yang melibatkan cubaan Jepun untuk menakluk Semenanjung Korea. Pertempuran Myeongyang ialah sebahagian daripada Perang Imjin.

Armada Jepun berjaya dihalau balik ke Busan yang menjadi kubu armada laut Jepun ketika itu dan Dinasti Ming yang melihatkan hasil pertempuran ini semakin terbuka hati membantu Korea membedil Jepun. Jepun tak berjaya memasuki perairan barat Korea dan kemuncak Perang Imjin ini, Korea dan Dinasti Ming berjaya memenangi peperangan ke atas Jepun. Penaklukan Jepun ke atas Korea gagal.

Oleh: Azizul Farhan

Korea banyak mengalami anjakan paradigma dari zaman ke zaman. KITAB TAMADUN KOREA memuatkan banyak informasi menarik mengenai sejarah Korea hingga kini. Boleh beli di:


Rumusan Inkues Adib – Hari Pertama (11/2/2019)

1. 3 Orang saksi dipanggil dalam sesi Inkues Allahyarham Adib hari ini di Mahkahmah Shah Alam.

2. Mereka adalah terdiri daripada:

Saksi 1 – Ketua Bahagian Siasatan Trafik Daerah Subang Jaya, DSP Mohd Nasir Rahman Saksi 2 – Pemandu Fire Rescue Tender (FRT) dalam insiden rusuhan, Md Elliza Mohd NoorSaksi 3- Pegawai Perubatan yang juga pemandu van EMRS berkenaan, Ahmad Shahril Othman

3. Saksi 1 – Ketua Bahagian Siasatan Trafik Daerah Subang Jaya, DSP Mohd Nasir Rahman berkata serangan dilakukan sejurus jentera itu tiba untuk memadamkan kenderaan yang terbakar.

“Saya nampak ia mengundur kemudian ke hadapan, mengundur lagi dan kemudian hilang daripada pandangan,” katanya.

Pada pandangannya, FRT diserang sehingga cermin hadapan jentera itu pecah.

“Saya dan anggota cuba masuk tetapi kekuatan anggota tidak mencukupi dan boleh mengancam keselamatan kami,” katanya.

Beliau berkata, kehadiran lelaki India sekitar 3,000 hingga 5,000 di lokasi, jam 1 pagi pada 27 November.

“Durasi jentera diserang sekitar 10-15 minit sejurus mereka tiba,” katanya ketika menjawab soalan Pegawai Pengendali Inkues, Hamdan Hamzah.

4. Saksi 2 – Pemandu Fire Rescue Tender (FRT) dalam insiden rusuhan, Md Elliza Mohd Noor berkata, sejurus tiba, jenteranya dihampiri lebih 50 individu yang menghalang mereka menjalankan tugas.

“Sebaik tiba, saya nampak mereka menghampiri kami dan dalam lima hingga 10 saat ada ketukan,” katanya.

Menurutnya, beliau curiga melihat pergerakan kumpulan tersebut yang menyorok tangan di belakang seolah-olah menyembunyikan sesuatu.

“Selepas ketukan di sebelah penyelia, objek seperti batu bata dan helmet dibaling ke arah cermin hadapan sehingga retak.

“Saya rasa sangat takut. Dengan spontan saya mengundurkan jentera.”

5. Air mata saksi ke-2 yang juga merupakan rakan kepada arwah Adib akhirnya gugur apabila memaklumkan kepada mahkamah apabila menyedari Muhammad Adib tiada di dalam van Unit Bantuan Perkhidmatan Kecemasan ERMS.

“Selepas sampai di Balai Polis USJ 8, seorang anggota memaklumkan Muhammad Adib tiada.

“Saya mendengar pemandu van Unit Bantuan Perkhidmatan Kecemasan (EMRS), Shahril Osman memaklumkan kepada penyelia bahawa Muhamad Adib tidak ada di dalam EMRS.

“Encik Badrul selaku penyelia pasukan meminta kami menghubungi Muhammad Adib malangnya tidak berjawab.

“Kami cuba hubungi Muhamad Adib beberapa kali tetapi tidak berangkat, namun 15 ke 20 minit selepas itu, ada orang awam menggunakan telefon Muhamad Adib menghubungi kami dan memaklumkan dalam perjalanan ke SJMC,” katanya.

6. Saksi 3- Pegawai Perubatan yang juga pemandu van EMRS berkenaan, Ahmad Shahril Othman berkata bahawa Muhammad Adib berada di sebelahnya memegang pintu EMRS dan sebelah tangan lagi diletakkan di atas papan pemuka (dash bord) untuk melihat FRT.

Beliau menegaskan bahawa Muhammad Adib berada di dalam kenderaan dengannya ketika jentera kebakaran berundur ke arah mereka semasa kekecohan rusuhan di kuil tersebut.

“Dia duduk di sebelah saya, waktu itu saya cakap kat dia, lajunya si Hazim ni,” katanya.

Menurutnya, Hazim yang merupakan anggota pemadaman dari FRT turun untuk membuka loker yang menyimpan gegelung air.

“Tetapi belum sempat Hazim capai gegelung tersebut, sekumpulan individu mula menyerbu.

“Selepas itu saya tidak nampak kelibat Hazim tetapi kumpulan tersebut melulu ke arah kiri dan kanan EMRS,” katanya.

7. Prosiding hari pertama inkues kematian Muhammad Adib ditangguhkan dan bersambung esok.


Ulugh Begh: Planetarium Paling Megah Dalam Dunia Islam

• nama penuhnya, Muhammad Taragai Ulugh Beg & dilahirkan di kota as-Sulthaniyah, Iran Barat pada tahun 1393M.

• merupakan cucu kepada Timurlenk & merupakan seorang pemerintah di daerah Samarkand, Uzbekistan.

• merupakan pakar dalam ilmu astronomi, matematik, syair & juga ahli kalam.

• minat Ulugh Beg pada ilmu pengetahuan memberikan ilham kepada beliau untuk menjadikan kota Samarkand sebagai pusat kebudayaan & pusat ilmu pengetahuan umat Islam.

• Ulugh Beg lebih cenderung mempelajari bidang astronomi & matematik serta mengkaji & mengembangkan ilmu pengetahuan ini pada umum.

Ulugh Beg turut campur tangan secara langsung melakukan pemerhatian & kajian mengenai bintang.

• pada tahun 1420M, Ulugh Beg membina sebuah planetarium untuk membuat pemerhatian terhadap bintang & planet.

• seorang ahli astronomi Barat, Kevin Krisciunas dalam bukunya bertajuk ‘The Legacy of Ulugh Beg’ mengatakan bahawasanya planetarium binaan Ulugh Beg adalah paling megah yang dibina oleh sarjana Islam.

Planetarium pertama dibina oleh seorang ahli astronomi Yunani bernama Hipparchus (150SM).

Pada tahun 1259M, sekelompok ahli astronomi yang dipimpin oleh Nasir ad-Din at-Tusi membina planetarium di Maragha & di dalam planetarium itu dilengkapi perpustakaan yang memuatkan koleksi buku mencapai 400 ribu judul.

• pada tahun 1408M, Ulugh Beg memulakan aktiviti astronomi & hasil pemerhatian mereka dikumpulkan di dalam sebuah kitab bertajuk ‘Zij-i Djadis al-Sultani’.

Beberapa hasil karya mereka sekarang diterjemahkan oleh ahli astronomi Britain & Perancis.

• Ulugh Beg meninggal dunia di Samarkand pada tahun 1449M.


Kenapa Elon Musk Ketegaq Nak Letµpkan Nuklear Kat Marikh?

Marikh telah menjadi kiblat untuk dunia sains. Teknologi bagi menjayakan misi ini bukan setakat roket semata-mata.

Banyak benda diperlukan untuk membolehkan kehidupan di planet merah ini. Manusia mungkin boleh hidup tanpa hiburan.

Tetapi manusia perlu air, makanan dan minuman – wajib. Saintis mengesahkan satu benda paling penting: Marikh mempunyai air dalam bentuk ais dan wap udara (Rincon, 2020).

Penemuan dibuat selepas perayau Curiosity mengenal pasti kewujudan garam perchlorate.

Senang kata, perchlorate meningkatkan potensi kewujudan bakteria pada permukaan Marikh… ini juga bermakna permukaan ini agak bah.aya untuk manusia kerana perchlorate bertok.sik (David, 2013).

Suhu Marikh pula tidak mesra untuk tumbuh-tumbuhan (Candanosa, 2017). Tanpa tumbuh-tumbuhan, tiadalah sayur atau makanan untuk sumber pedaging. Ini pun satu masalah besar.

Cuma dalam dunia sains, masalah mesti diselesaikan.

Perbezaan antara Bumi dan Marikh tidak perlu diulas panjang. Sebab memang jelas lagi nyata, juga ketara.

Bumi sangat sesuai untuk dijadikan tempat tinggal. Lembah dan tanahnya sangat subur kerana manusia, haiwan dan tumbuhan silam memainkan peranan biologi. Jasad merungkai dan kemudian bertukar menjadi baja semulajadi.

Bekalan makanan pun mempunyai manfaat besar dalam alam sekitar. Itulah kehebatan Bumi, yang diberkati sejak 4.5 bilion tahun dahulu lagi.

Manusia tidak boleh menunggu berbilion tahun untuk melihat Marikh seperti Bumi. Jadi ada satu proses kerekayasaan manusia digelar terraforming.

Dalam proses ini, ekologi suatu planet diubah supaya atmosfera, suhu dan permukaannya seakan-akan sama dengan Bumi untuk menampung kehidupan. Dan Elon Musk mempunyai cadangan pelik.

Terraforming Dengan Cara Musk

Filem dan novel mendendangkan bahawa senj.ata nuklear boleh memµsn.ahkan segala-galanya di Bumi. Ironi juga, kerana itulah dicadangkan Elon Musk. Beliau tidak meminta supaya Bumi dibed.il nuklear.

Sebaliknya, pada tahun 2015, beliau berpendapat bahawa sen.jat.a nuklear boleh mempercepat proses terraforming Marikh.

Roscosmos membuat siasatan bersilang dan mendapati 10,000 nuklear diperlukan untuk menjayakan pelan Musk (Delbert, 2020). Bukan satu. Bukan dua. Tetapi 10,000 nuklear!

Dan beliau menegaskan bahawa Marikh takkan sesekali terc.emar kerana proses ini hanyalah pelakuran (fusion) nuklear. Mudah kata, Marikh mempunyai matahari buatan sahaja (Wall, 2019).

Musk kiranya mahu meletµpkan dua kutub Marikh untuk menghan.cµrkan bongkah ais gergasi di sana. Letµpan ini dijangka akan mengeluarkan karbon dioksida dan wap air begitu banyak.

Secara langsung, ini ialah kesan rumah hijau yang meningkatkan suhu planet hingga mencapai taraf Bumi (terraformed).

Logik atau tidak?

Ini menurut Musk akan memberikan atmosfera baru untuk Marikh. Kemudian manusia hanya perlu tanam pokok untuk pengeluaran oksigen.

Tidak Relevan Sebenarnya

Apabila manusia merancang untuk berbuat sesuatu, kadangkala mesti ada timbal balas. Jangankan manusia – alam semulajadi juga begitu. Dalam situasi banjir misalnya, alam tidak memilih lokasi.

Mana boleh pergi, air bah pergi. Apabila manusia cuba mengubah alam semulajadi, tentu sekali akan ada masalah sampingan. Kerana 10,000 nuklear memang gila namanya.

Letµpan boleh menyebabkan debu di ruangan atmosfera. Angin laju akan menutup permukaan Marikh mungkin selama bertahun. Ini bermakna cahaya dan haba Matahari takkan masuk Marikh.

Tanpa haba, apa jadi? Sejuk lagilah. Entahnya jauh lagi sejuk daripada sekarang. Tengok saja Bumi selepas dih.entam asteroid (yang membµnµh dinosaur).

Itu baru pasal suhu. Radiasi harus diambil kira juga. Sekarang Marikh tiada lapisan ozon. Radiasi Matahari memang teruk di sana. Kalau permukaan Marikh diletµpkan dengan nuklear, lagi bertambahlah tahap radiasi di sana. Entahnya udara Marikh akan menjadi jauh lebih beracµn.

Manusia takkan boleh hidup di sana jika pelan Musk diguna pakai. Salah satu bukti mudah ialah Pripyat, Ukraine. Tanya pada diri: Kenapa sampai sekarang Donald Trump tidak buka hotel baru di kawasan Chernobyl?

Tidak bermakna Marikh takkan sesekali melalui proses terraforming secara buatan. Cuma idea menghem.paskan nuklear ke permukaan terlalu ekst.rim dan sangat beris.iko tinggi.

RUJUKAN:

Candanosa, R.M. (2017, April/May). Growing Green on the Red Planet. ACS.

David, L. (2013, Jun 13). (ditapiskan) Mars: Astronauts Must Deal With Perchlorate on the Red Planet. Space.

Delbert, C. (2020, Mei 19). Elon Musk needs 10,000+ (ditapiskan) to (ditapiskan) Mars. ‘No problem,’ he says. Popular Mechanics.

Rincon, P. (2020, September 29). Buried lakes of liquid water discovered on Mars. BBC.

Wall, M. (2019, Ogos 21). Looks Like Elon Musk Is Serious About (ditapiskan) Mars. Space.


Warisan Proto-Sino-Tibetan: *Kja(J)H

Sino-Tibetan adalah sebuah keluarga bahasa yang
merangkumi kawasan Asia Timur Laut, Asia Timur, Asia Tenggara, Asia Selatan dan
Asia Tengah. Proto-Sino-Tibetan adalah bahasa tiruan yang dicipta daripada
ciri-ciri umum yang terdapat dalam bahasa kumpulan tersebut. Contoh bahasa yang
dikelaskan dalam bahasa ini adalah bahasa Mandarin, Kantonis, Hakka, Burma,
Tibet, Karen dan sebagainya. Artikel ini membincangkan tentang perkataan dalam
bahasa moden yang berasal daripada perkataan warisan dalam Sino-Tibetan.

Antara perkataan yang terdapat
dalam Proto-Sino-Tibetan adalah *Kja(j)H. Perkataan tersebut adalah bermaksud “ais”
ataupun “untuk beku” dalam bahasa tersebut. Lambang asterisk (*) diletakkan
sebelum perkataan tersebut untuk menandakan perkataan itu tidak digunakan,
direkod ataupun digunakan lagi. Terdapat beberapa bahasa moden yang mempunyai
perkataan warisan *Kja(j)H.

Antara
bahasa moden yang mempunyai perkataan warisan *Kja(j)H adalah Bahasa Mandarin.
Bahasa Mandarin ataupun nama asalnya, Guānhuà (官话 / 官話) adalah
bahasa Cina di bawah cabang Sino-Tibetan yang dituturkan lebih 1 bilion orang
di seluruh dunia pada tahun 2013. Perkataan *Kja(j)H dalam Proto-Sino-Tibetan telah
berevolusi menjadi “zhī (脂)” yang bermaksud “lemak”.

Bahasa
Kantonis adalah antara bahasa moden yang mempunyai perkataan warisan *Kja(j)H.
Bahasa Kantonis ataupun nama asalnya, “Gwóngdūng wá (廣東話 / 广东话)” adalah
Yue Cina di bawah cabang Sino-Tibetan yang dituturkan oleh 72 juta orang di
seluruh dunia khususnya China, Malaysia, Hong Kong dan sebagainya. Perkataan
*Kja(j)H dalam Proto-Sino-Tibetan telah berevolusi menjadi “jī (脂)” yang
bermaksud “lemak”.

Bahasa
Hakka adalah antara bahasa moden yang mempunyai perkataan warisan *Kja(j)H.
Bahasa Hakka ataupun nama asalnya, “Hak-kâ-fa (客家話 / 客家话)” adalah
bahasa Cina di bawah cabang Sino-Tibetan yang dituturkan oleh 40 juta orang di
tenggara China, Taiwan, Hong Kong dan seluruh dunia. Perkataan *Kja(j)H dalam
Proto-Sino-Tibetan telah berevolusi menjadi “zii´ (脂)” yang
bermaksud “lemak”.

Bahasa
Hokkien adalah antara bahasa moden yang mempunyai perkataan warisan *Kja(j)H.
Bahasa Hokkien ataupun nama asalnya, “Hok-kiàn-ōe (福建話 / 福建话)” adalah
bahasa Min Cina di bawah cabang Sino-Tibetan yang dituturkan oleh 15 juta orang
ataupun

70% penduduk di Taiwan. Perkataan *Kja(j)H dalam
Proto-Sino-Tibetan telah berevolusi menjadi “chi (脂)” yang
bermaksud “lemak”.

Bahasa
Burma adalah antara bahasa moden yang mempunyai perkataan warisan *Kja(j)H.
Bahasa Burma ataupun nama asalnya, “mranmabhasa ( )” adalah bahasa Lolo-Burma
di bawah cabang Sino-Tibetan yang dituturkan oleh 33 juta orang penutur di
Myanmar pada tahun 2007. Perkataan *Kja(j)H dalam Proto-Sino-Tibetan telah berevolusi
menjadi“kjaʔ (脂)” yang
bermaksud “kuat”.

Bahasa
Jingpho adalah antara bahasa moden yang mempunyai perkataan warisan *Kja(j)H.
Bahasa Jingpho ataupun nama asalnya, “Jìngphòʔ gà ( )” adalah bahasa Sal di
bawah cabang Sino-Tibetan yang dituturkan oleh 940 ribu orang penutur di
Myanmar, China dan India pada tahun 2001. Perkataan *Kja(j)H dalam
Proto-Sino-Tibetan telah berevolusi menjadi“lǝgji3”
yang bermaksud “kebas”, “beku” dan “keras”.

Bahasa Tibet adalah antara bahasa moden yang mempunyai perkataan warisan
*Kja(j)H. Bahasa Tibet ataupun nama asalnya, “Bod Skad (བོད་སྐད་)” adalah bahasa Tibeto-Kanauri di bawah cabang Sino-Tibetan yang
dituturkan oleh 1.2 juta orang orang penutur di

China, India dan Nepal. Perkataan *Kja(j)H dalam roto-Sino-Tibetan telah berevolusi menjadi “ khja(s)-pa” yang bermaksud “beku” dan “tebal”.

Kesimpulannya, itu adalah antara
perkataan warisan Proto-Sino-Tibetan yang dapat ditemui dalam pelbagai bahasa
moden. Setiap bahasa mempunyai makna yang berbeza walaupun sebutan yang hampir
sama. Walaupun kesemua bahasa tersebut adalah dikelaskan di dalam kumpulan yang
sama, namun tiada kebolehfahaman bersama (Mutual Inteligibility) antara mereka.
Jika ada pun, teramatlah terhad.

RUJUKAN:

1.               Tibetan in Omniglot. Retrieved
March 24, 2019 from https://www.omniglot.com/writing/tibetan.htm

2.               Jingpho in Omniglot. Retrieved
March 24, 2019 from https://www.omniglot.com/writing/jingpho.htm

3.               Burmese in Omniglot. Retrieved
March 24, 2019 from https://www.omniglot.com/writing/burmese.htm

4.               Taiwanese in Omniglot. Retrieved
March 24, 2019 from https://www.omniglot.com/chinese/taiwanese.htm

5.               Hakka Chinese in Omniglot.
Retrieved March 24, 2019 from https://www.omniglot.com/chinese/hakka.htm

6.               Cantonese Chinese in Omniglot.
Retrieved March 24, 2019 from https://www.omniglot.com/chinese/cantonese.htm

7.               Mandarin Chinese in Omniglot. Retrieved March 24, 2019 from https://www.omniglot.com/chinese/mandarin.htm

8. The Sino-Tibetan LanguagE Family. Retrieved March 24, 2019 from http://stedt.berkeley.edu/about-st.html

9. Long-range etymologies:. Retrieved March 24, 2019 from http://starling.rinet.ru/cgi-bin/response.cgi?root=config&morpho=0&basename=\data\eura\globet&first=221


Silat Seni Gayong Dalam Tempur Tanpa Senjata ATM Dan Polis

Sebagai sesebuah Pasukan Keselamatan
Negara, kesiapsiagaan setiap anggota adalah penting dan perlu berada pada tahap
tertinggi.

Dalam situasi ketika berhadapan dengan
musuh, anggota keselamatan terdedah dengan ‘close combat’ yang memerlukan satu
teknik pertempuran jarak dekat tanpa menggunakan senjata bagi menewaskan musuh.

Oleh itu, satu teknik pertempuran jarak
dekat amat penting bagi mengawal situasi ketika berhadapan dengan musuh atau
penjenayah. Jadi, satu sitem pertempuran ini telah lama diwujudkan bagi
memperkukuhkan kesiapsiagaan setiap anggota keselamatan.

Tempur Tanpa Senjata, juga disebut sebagai  TTS merupakan salah satu seni beladiri yang dipraktikkan
dengan menggunakan tangan kosong sebagai penangkis serangan dari pihak musuh.

Secara teknikalnya, TTS menerapkan beberapa
elemen mempertahankan diri seperti tangkisan, tumbukan, kuncian dan beberapa
gerakan lagi.

TTS atau dalam bahasa Inggeris ‘Unarmed
Combat atau Hand to Hand Combat’  adalah
salah satu cabang pertempuran jarak dekat (close combat) yang diguna pakai oleh
pasukan tentera dan pasukan khas diseluruh dunia.

Dengan kata lain, TTS berbeza dari Seni Mempertahankan
Diri konvensional. Ini kerana TTS lebih menekankan kepada falsafah gerak
pendek, mudah dan praktikal. Doktrin TTS sangat mudah. ‘Sentuh dan bunuh’ pada
jarak dekat dengan tangan kosong.

Pembelajaran TTS diolah dengan
menggabungkan pelbagai seni mempertahankan diri (‘combined martial arts’) yang
dilatih secara intensif.

Dalam Angkatan Tentera Malaysia (ATM), kursus
asas TTS dijalankan oleh Cawangan TTS, Kor Polis Tentera DiRaja (KPTD) manakala
PDRM pula dijalankan oleh PULAPOL (Pusat Latihan Polis & Sekolah Latihan
Peperangan Dihutan).

Secara umumnya kursus asas TTS akan diajar
kepada semua anggota tentera dan polis. Namun, TTS lanjutan yang lebih khusus
terutamanya gerak ‘membunuh’ hanya di ajar kepada pasukan-pasukan  khusus dan khas.

Tahukah anda bahawa Silat Seni Gayong telah
diserapkan dalam TTS kepada ATM dan juga Polis Diraja Malaysia? Ia telah
mendapat persetujuan oleh ATM sekitar tahun 1970an.

Sejarah awal TTS di Malaysia bermula pada
tahun 1963. Pada awalnya Taekwondo terlebih dahulu diperkenalkan dalam TTS yang
dipimpin oleh Kolonel Choi daripada kedutaan Republik Korea.

Kemudian Silat Seni Gayong pula diterapkan dalam
TTS tetapi hanya bermula pada awal 1970an.

Pada tahun 1971, Silat Seni Gayong telah
diperkenalkan kepada Angkatan Tentera Malaysia. Untuk pengetahuan pembaca,
penulis tidak menemui sebarang MOU atau satu perjanjian persefahaman antara
Pertubuhan Silat Seni Gayong dan juga ATM.

Namun ketika sesi pertemuan dengan Waris
Amanah Silat Seni Gayong, Cikgu Sazali di kediamannya yang terletak di Air
Kuning,Taiping,  beliau telah berkongsi
satu surat yang telah dikeluarkan oleh ATM kepada Pertubuhan Silat Seni Gayong
pada ketika itu.

Surat berkenaan merupakan pengiktirafan
dari ATM mengenai modul TTS yang di serap dari Silat Seni Gayong.

Dalam petikan surat berkenaan yang dibuat
oleh Lt. Jen Tan Sri Dato Ungku Nazaruddin selaku Ketua Turus Tentera Darat:

“Di antara kebanyakan seni-seni
mempertahankan diri ini, Angkatan Tentera telah memilih untuk mengakui dengan
rasminya Silat Seni Gayong ini. Ajaran silat tanpa menggunakan senjata ini
adalah difikirkan sangat penting dalam Angkatan Tentera”

Ketika awal intensif berkenaan, seramai 87
orang anggota pelbagai pangkat dari seluruh negara telah berjaya menamatkan
kursus intensif Silat Seni Gayong yang berlangsung selama enam bulan di Kem
Tiga Meriam, Taiping.

Anggota tentera ini kemudiannya ditauliahkan
sebagai jurulatih dan diarahkan mengembangkan Silat Seni Gayong ini ke serata
kem tentera di seluruh negara.

Tidak lama kemudian, pada tahun 1973 Silat
Seni Gayong telah diperkenalkan kepada Polis Diraja Malaysia. Seramai 48 orang
anggota polis pangkat rendah telah berjaya menamatkan latihan intensif Silat
Seni Gayong yang berlangsung selama enam bulan.

Anggota- angota Polis berkenaan
ditauliahkan sebagai jurulatih dan diarahkan untuk mengembangkan Silat Seni
Gayong ini ke semua pusat latihan polis di seluruh negara.

Antara salah seorang  tokoh Silat Seni Gayong yang terlibat dalam
melatih para anggota ketika itu ialah Cikgu Hj Awang Daud.

Beliau diamanahkan oleh Pemerintah Angkatan
Tentera pada ketika itu untuk melatih Angkatan Tentera Malaysia seni TTS, dan
juga kepada anggota Polis Diraja Malaysia.

Sehingga kini ‘Gayong Perang’ yang
digunapakai oleh pasukan Komando 69 adalah merupakan hasil didikan Cikgu Hj
Awang Daud yang diperkenalkan ketika awal tahun 1970an.

RUJUKAN:

Vat 69 – Perjuangan Semalam.  https://www.facebook.com/403142033068693/photos/a.403147886401441/427241410658755/?type=1&theater

Dato’ Meor Abdul Rahman: Kisah Perjalanan
Silat Seni Gayong. https://maajoomedia.com/2018/12/17/dato-meor-abdul-rahman-kisah-perjalanan-silat-seni-gayong/

Wisma Sendo Perak.

Cikgu Sazali Dato’ Meor Abdul Rahman (Waris
Amanah Silat Seni Gayong)

Bro Rizal (Ahli Silat Seni Gayong)


Tiga Sebab India Dilabel Antara Negara Paling Tidak Selamat Buat Wanita

‘India’ memikul konotasi yang bukan kecil. Ia menempatkan salah satu tamadun tertua di dunia. Raja agungnya pula cukup perkasa dalam menyekat kemaraan Seleucus si pengganti Alexander. Di bumi itu juga, lahir ajaran besar yang dianuti 1.2 billion manusia – menjadikan Hindu sebagai agama ketiga terbesar selepas Kristian (2.4 billion penganut) dan Islam (1.9 billion penganut).

Di pentas moden, India turut tidak ketinggalan menjadi antara pemain utama. Baik ia dalam hal populasi, ekonomi, mahupun teknologi. Sebagai negara berpopulasi kedua terbesar di dunia, India menduduki tangga kelima dalam hal ekonomi dan dijangka akan memintas Jepun di tempat ketiga menjelang  tahun 2031.

Jika ditinjau daripada sudut teknologi pula, nama India ikut muncul sebagai satu daripada sepuluh negara paling aktif dalam usaha penerokaan angkasa – menyusuli Amerika Syarikat, China, Russia, Jepun, dan United Kingdom.

Usahanya paling terkini baru sahaja dilakukan pada 12 Ogos yang lepas, melibatkan pelancaran satelit dari Pusat Angkasa Satish Dawan. Ini sekali gus menjadikan 2021 sebagai tahun ke-46 India berkecimpung dalam penerokaan angkasa, dengan pelancaran Aryabatta pada 1975 adalah yang pertama.

Kesemua kemajuan ini bagaimana pun tidak menjamin India sebagai sebuah negara yang ideal. Banyak cacat-cela yang melompongi sisi sempurnanya. Sebagai misalan, cuba ambil Indeks Pembangunan Manusia sebagai ukuran.

Untuk tahun 2020, India menduduki tangga ke-131 daripada 189 buah negara. Ia sedikit di hadapan Bangladesh (ke-133) dan Pakistan (ke-154) namun jauh ketinggalan di belakang negara kecil seperti Malaysia (ke-62).

India juga dilabel pada 2011 sebagai negara keempat paling tidak selamat buat wanita menyusuli Afghanistan, Pakistan, dan Somalia terutama dalam tiga hal utama – kega.na.san dan gangguan se.ks.ual, an.ca.man daripada amalan tradisional, dan ri.si.ko pemer.dagangan manusia (termasuk ri.siko menjadi bu.ruh paksa dan ham.ba).

Sementara itu, Forbes menerusi Women’s Danger Index pula meletakkan India sebagai negara ke-9 paling tidak selamat buat wanita selepas Afrika Selatan, Brazil, dan Iran. Indeks tersebut dinilai berdasarkan kadar keselamatan di jalan, kadar pembu.nuhan, kadar kega.na.san sek.sual sesama bukan-pasangan, kadar kega.na.san domestik, dis.kri.minasi undang-undang, dan jurang antara jantina.

Keadaan sebegini berlaku di kala India dilimpahi ramai tokoh wanita baik dalam legenda mahupun sejarah. Nama-nama seperti Rani Padmavi, Sultana Raziya, Maharani Durgavati, Rani Lakshmibai, dan Ahilya Bai Holkar bukanlah nama asing bagi telinga mereka.

Ia seumpama orang Melayu mengenali Adruja, Tun Fatimah, dan Keumalahayati. Atau orang China mengenali Wu Zetian dan Ng Mui. Atau orang Celt mengenali Boudicca. Atau orang Afrika mengenali Amina dan Nandi.

Jadi, dengan segala nama besar ini, mengapa wanita di India masih diketepi dan mengalami ba.haya sebegitu rupa? Jawapan ringkasnya, kasta dan budaya. Sehingga hari ini, dua perkara itu menunjangi segala sikap dan layanan yang diterima wanita di sana – dan hal ini cuba disoroti oleh artikel menerusi tiga stigma dan budaya di bawah.

Dis.kri,mi.nasi Di Saat Menstruasi

April lepas, negara kita dihangatkan dengan satu isu. Iaitu, pelecehan maruah pelajar wanita di sekolah berasrama atas alasan pemeriksaan datang bulan – sama ada disuruh menunjukkan pad, dicalit tuala wanita yang sedang dipakai menggunakan jari, tisu, atau kapas, atau bahkan dira.ba pangkal pahanya semata-mata untuk memastikan yang mereka pakai tuala wanita. Isu ini cukup hangat, sampaikan laman rasmi Mufti Wilayah Persekutuan pun mengeluarkan rencana khusus bagi memurnikan keadaan.

Senario hampir sama turut berlaku di India pada tahun lalu. Seramai 68 orang pelajar di hostel Kolej Perempuan Shree Sahjanand,disuruh menanggalkan pakaian di hadapan pengetua dan tiga orang warden. Tujuannya tidak lain adalah pemeriksaan datang bulan.

Namun, apa yang menjadi kerisauan bukanlah pemeriksaan itu semata. Tetapi peraturan yang ditetapkan oleh kolej berkenaan ke atas pelajar-pelajar yang datang bulan – mereka dilarang bersosial, dilarang memasuki dapur dan bilik ibadat, disuruh gunakan utensil berasingan, disuruh duduk di kerusi paling hujung di kelas, dan paling haru, disuruh tinggal berasingan di ruang basement. (Times of India, 2020)

Ketetapan tersebut mencerminkan realiti di India. Wanita-wanita yang datang bulan bukan hanya dilarang duduk di atas sofa atau baring di katil. Mereka malah diasingkan di sebuah pondok di luar rumah kerana dianggap kotor.

Bercakap tentangnya juga tab.oo hatta sesama jantina. Sampaikan dua pertiga anak perempuan di India tidak mempunyai pengetahuan tentang menstruasi kecuali setelah mengalaminya buat kali pertama (Bhatia, 2020). Lebih buruk, seramai 23 juta pelajar di India berhenti sekolah setiap tahun kerana ke.ca.man rakan dan kurang akses kebersihan seperti tandas dan tuala wanita (BBC, 2020).

Harga tuala wanita di sana memang tidak jauh berbeza dengan di Malaysia. Sekitar 100-250 rupee (RM4.85 – RM14.54) sahaja (Bhatia, 2020). Tetapi, ‘sahaja’ itu hanya untuk kita. Bagi mereka, ia ‘sia-sia’. Atau paling tidak, ia tidak lebih penting berbanding makanan. Lebih-lebih lagi kerana purata gaji bulanan mereka hampir dua kali lebih rendah berbanding kita, iaitu 29,400 rupee (RM1,650, berbanding RM2,900 di Malaysia).

Keadaan ini menyebabkan hanya 58% sahaja dalam kalangan wanita berusia 15-24 tahun di India gunakan pad. Selebihnya cuma pakai kain lama, daun, atau surat khabar. Sebagai kesan, ramai yang alami jang.kitan penya.kit, masalah ketidaksuburan, dan kan.ser servik. Isu ini bukan isu remeh. Menurut Organisasi Kesihatan Dunia (WHO), sebanyak 27% kema.tian kanser ser.vik global disumbangkan oleh wanita-wanita India. (Severns, 2021)

Seberapa ramai 27% itu? Kalau data tahun 2018 merakamkan jumlah kema.tian mencecah 311,000 orang, maka ia bermakna India menyumbangkan seramai 83,970 orang. Besar tidak besar jumlah ini, ia sedikit lebih berbanding angka kor.ban pele.tupan Nagasaki (c. 70,000 orang).

Semua itu gara-gara stigma yang dipalitkan ke atas fitrah alami wanita. Sampaikan, timbul pihak yang mempersoal; kalau kerajaan sejak berdekad-dekad boleh sediakan kon.dom secara percuma di hospital bagi mengawal populasi, mengapa dasar sama tidak boleh dilaksanakan untuk menyediakan tuala wanita? (Bhatia, 2020)

Semenjak dunia meraikan Hari Kebersihan Menstruasi setiap 28 Mei bermula dari tahun 2014, suara-suara sebegini tidak lagi asing hatta di India. Hinggakan pada 2018, wujud filem Padman bagi mendedahkan kemiskinan haid yang melanda negara itu. Kri.tikan dan gesaan sebegini berkesan dalam menggerakkan kerajaan India untuk melu.puskan cukai 12% yang sebelum itu dikenakan ke atas produk-produk kebersihan wanita – memadai atau tidak, ia setidaknya satu petanda ke arah lebih baik harapnya (BBC, 2020)

Feti.sida Wanita

Dua tahun lalu, India dikejutkan dengan satu fenomena aneh – dalam tempoh tiga bulan, tiada bayi perempuan dilahirkan di 132 buah kampung di Uttarakhand.

Sedangkan dalam tempoh masa yang sama, seramai 947 bayi dilahirkan di seluruh 500 kampung, termasuk 132 kampung tadi. Nisbah jantina juga menunjukkan yang secara keseluruhan, kelahiran bayi perempuan lebih ramai iaitu 479 berbanding 468 orang. (Kuchay, 2019)

Keadaan ini justeru menimbulkan satu persoalan; apa yang terjadi di 132 buah kampung tersebut? Kenapa boleh tiada langsung bayi perempuan dilahirkan di sana, sedangkan di 368 buah kampung lain elok sahaja ada?

Jawapannya terletak pada budaya feti.sida wanita (female fe.tici.de), iaitu penggu.guran bayi perempuan lantaran bias jantina (gender bias).

Menurut Institusi Penyelidikan Populasi (PRI). sepanjang tempoh 1990-2018 terdapat 15.8 juta kes feti.sida wanita di India dengan tahun 2018 sahaja menyaksikan jumlahnya mencecah 550,000 orang (Gopalakrishnan, 2019).

Sementara itu, laporan Dana Populasi PBB (UNFPA) pada tahun 2020 pula mendapati jumlah bayi perempuan yang ‘hilang’ di India adalah seramai 45.8 juta orang. Ini sekali gus menjadikan negara itu penyumbang kedua terbesar bagi kes feti.sida wanita global (142.6 juta kes) selepas China (72.3 juta kes). (Sarkar, 2020)

Salah satu faktor utama yang mendorong feti.sida wanita di India adalah budaya hantaran perkahwinan. Di sana, budaya itu diamalkan secara terbalik. Keluarga pengantin perempuan yang perlu berikan emas, wang, kereta, rumah, atau kebendaan lain kepada keluarga pengantin lelaki. Tujuannya, supaya dapat meringankan beban suami dalam menjaga isteri. Atas sebab itu, mempunyai anak perempuan dilihat sebagai bebanan. Terutama bagi keluarga yang sudah sedia miskin.

Lagipula, bukan sedikit kes negatif yang melibatkan hantaran perkahwinan. Dianggarkan, seramai 20 orang wanita ma.ti setiap hari akibat hantarannya yang kecil diperlecehkan oleh keluarga mertua. Mereka ini sama ada dibu.nuh atau bu.nuh diri (Gupta, 2021)

Justeru, fetisida wanita berleluasa di India walaupun akta yang mengharamkannya sudah pun dipinda sejak tahun 1994.

Keadaan ini mengakibatkan India dilabel sebagai negara keempat dengan nisbah kelahiran tidak sekata – selepas Liechtenstein, China, dan Armenia – di mana bagi setiap 112 bayi lelaki hanya ada 100 bayi perempuan, Dalam erti kata lain, bagi beberapa kawasan, kaum lelakinya sukar mencari isteri. Ini sekali gus mendorong kepada masalah seterusnya, iaitu perkahwinan bawah umur (Gopalakrishnan, 2019).

Perkahwinan Bawah Umur

Secara teknikal, perkahwinan bawah umur adalah ha.ram di India. Ini berikutan pindaan Akta Larangan Perkahwinan Kanak-Kanak 2006 yang menggariskan bahawa mana-mana ibu bapa yang membiarkan anak berusia bawah 18 tahun (wanita) dan 21 tahun (lelaki) akan diden.da sebanyak RM6,407 dan dipen.jara dua tahun.

Kerajaan India semenjak dekad kebelakangan sememangnya komited untuk membasmi perkahwinan bawah umur dan perkahwinan paksa.

Contohnya pada 2013, Kementerian Pembangunan Wanita dan Kanak-Kanak menggubal Pelan Tindakan Negara yang menumpukan usaha ‘menguatkuasakan undang-undang, memperbaik norma dan minda masyarakat, memperdayakan remaja, menambah kualiti pendidikan, dan menyebarkan lebih banyak kesedaran (Lal, 2020).

Usaha tersebut sedikit-sebanyak membuahkan hasil. Ia berkesan mengurangkan peratusan kes dari 47% (untuk tahun 2005-2006) kepada 27% (untuk tahun 2015-2016), menurut UNICEF.

Namun, angka itu sebenarnya masih tinggi. Dianggarkan, seramai 1.5 juta perempuan bawah 18 tahun di India berkahwin setiap tahun. Ini mewakili lebih 10% kes global, iaitu 12 juta kes (Pathak & Frayer, 2020).

Apa yang membimbangkan tentang perkahwinan bawah umur ini adalah kerana ia mencabut hak pendidikan dan mendedahkan mereka kepada kega.nasan domestik dan ri.siko kelahiran. Menurut WHO, sebab utama kema.tian remaja perempuan berusia 15-19 tahun adalah komp.likasi semasa bersalin (Lal, 2020).

Perkahwinan bawah umur mencabut peluang pendidikan dan cenderung meneruskan kitaran itu generasi demi generasi

Pandemik COVID-19 yang menimpa setahun dua ini meruncingkan lagi keadaan. Sebelum adanya pandemik, pelajar-pelajar darioada keluarga berpendapatan rendah diberikan skim makanan tengahari percuma. Namun, ia tidak lagi dapat dimanfaatkan berikutan penutupan sekolah. Jadi untuk kurangkan tanggungan, anak-anak perempuan ini pun dikahwinkan.

Dianggarkan, sepanjang Mac-Mei tahun lalu sahaja ada 5,200 kes perkahwinan bawah umur yang berjaya dielak atau ditunda oleh talian kanak-kanak yang didanai kerajaan (Lal, 2020).

Sebahagiannya dengan memberi pesanan keras kepada ibu bapa, “Kalau buat macam itu, ia sama macam kamu benarkan orang ro.gol anak sendiri.” Ada pula yang dipujuk dengan bantuan kewangan. Yakni, kalau ibu bapa bersetuju untuk tangguhkan perkahwinan sehingga anak tadi mencapai usia 18 tahun, maka kerajaan akan berikan bantuan (Pathak & Frayer, 2020).

Betapa ia menggambarkan runcingnya isu perkahwinan bawah umur di India.

RUJUKAN:

Bhatia, Isha. (2020, 25 November). Opinion: When will India give women the right to (ditapiskan)? DW.

BBC. (2020, 28 May). Why India must (ditapiskan) the shame of period stain.

Gopalakrishnan, Manasi. (2019, 8 January). Female (ditapiskan) in India – a paradox of development? DW.

Gupta, Rudrani. (2021, 26 June). 20 Women (ditapiskan) a Day: Dowry (ditapiskan) Still a (ditapiskan) Reality in India? She The People.

Kuchay, Bilal. (2019, 23 July). India probes as no girl is born in three months in 132 villages. Al-Jazeera.

Lal, Neeta. (2020, 8 September). Early Marriages in India: No Child’s Play. The Diplomat.

Pathak, Sushmita & Frayer, Lauren. (2020, 5 November). Child Marriages Are Up in the Pandemic. Here’s How India Tries to Stop Them. NPR.

Sarkar, Sravani. (2020, 1 July). About 4.6 crore female ‘missing’ in India due to son preference: UNFPA report. The Week.

Severns, Charlotte. (2021, 26 May). (ditapiskan) the Stigma of Menstruation in India. Borgen Magazine.

Times of India. (2020, 14 February). 68 girls in Kutch institute hostel forced to undergo ‘(ditapiskan)’ test.


Osgood Schlatter Disease: Kecederaan Biasa Bagi Kanak-Kanak Remaja Yang Aktif

Pernahkah anda pernah atau sedang mengalami kesakitan pada suatu bahagian tulang yang terletak di bawah lutut dan pada kedudukan paling atas tulang kering anda? Ataupun anak remaja anda mengadu sakit pada bahagian tersebut? Jika ya, jangan risau. Cuma mungkin anda ataupun anak remaja anda salah seorang penghidap Osgood Schlatter Disease (OSD).

Apakah Osgood Schlatter Disease (OSD)? OSD merupakan sejenis kesakitan pada bahagian yang paling atas pada tulang kering (tibia) yang dikenali sebagai tibial tuberosity iaitu bahagian letaknya sejenis tisu (patella tendon) yang bersambung dari tempurung lutut (patella).

OSD ini kebiasaannya berlaku kepada kanak-kanak yang berusia 8 sehingga 15 tahun yang sedang meningkat ke alam remaja khususnya bagi mereka yang aktif bersukan ataupun seorang atlet. Dalam tempoh ini, tumbesaran struktur anggota badan seperti tulang dan otot berlaku dengan pantas.

Apakah Sebab Berlakunya OSD?

Untuk nak memudahkan pemahaman pembaca, penulis akan menjelaskan secara ringkas kawasan yang terlibat dalam berlakunya OSD ini. Secara umumnya, gejala OSD ini melibatkan beberapa struktur bermula daripada otot peha (quadriceps) yang bersambung dengan tempurung lutut (patella) melalui suatu jaringan tisu fiber (tendon) yang dikenali sebagai quadriceps tendon.

Tempurung lutut pula akan bersambung pada bahagian paling atas tulang kering (tibial tuberosity) yang juga disambungkan oleh sejenis tendon yang dikenali patella tendon. Titik tumpuan OSD ini adalah pada bahagian tibial tuberosity yang juga merupakan tempat letaknya plat pertumbuhan (growth plate).

Sepertimana yang telah dijelaskan, OSD kebanyakannya berlaku kepada kanak-kanak yang sedang meningkat remaja. Persoalannya, mengapa OSD tertumpu kepada golongan ini? Hal ini kerana, tulang kanak-kanak dan remaja memiliki plat pertumbuhan (growth plate) yang terdiri daripada struktur tulang rawan iaitu suatu kawasan berlakunya pertumbuhan pada tulang ketika proses tumbesaran. Berbeza bagi golongan dewasa, tulang kanak-kanak belum berada dalam keadaan matang sepenuhnya.

Maka, plat pertumbuhan ini keadaan fizikalnya tidak seperti struktur tulang biasa iaitu lebih lemah. Tambahan pula, kanak-kanak yang berumur 8 sehingga 15 tahun ataupun dalam tempoh awal akil baligh sedang berada pada tahap tumbesaran yang pantas yang menyebabkan mereka terdedah kepada OSD ini. Selain itu, kanak-kanak atau remaja lelaki juga akan lebih terdedah berbanding perempuan.

Gejala OSD ini akan bermula apabila seseorang itu melakukan aktiviti yang memerlukan kekuatan otot quadriceps secara kerap dan berulang. Sebagai contoh, aktiviti berlari dan melompat seperti dalam sukan bola sepak dan sebagainya. Hal ini akan menyebabkan tempurung lutut (patella) ditarik oleh quadriceps membawa kepada ketegangan pada patella tendon.

Kemudiannya, patella tendon pula akan menarik tibial tuberosity sehingga menyebabkan kecederaan pada plat pertumbuhan lalu menyebabkan rasa sakit ketika terutamanya ketika membengkokkan kaki. Kesakitan ini boleh berlaku secara berkala ataupun secara kerap bergantung kepada situasi kerana ada sebahagian pesakit cuma sakit sewaktu melakukan aktiviti dan sebahagiannya berlaku secara berpanjangan.

Sebagai reaksi kepada kecederaan ini, suatu pembentukan struktur tulang pada tibial tuberosity akan berlaku yang menghasilkan sedikit benjolan. Tujuannya adalah untuk mengelakkan kecacatan pada tulang atau menghalang pertumbuhan tulang yang sedang berlaku pesat daripada terjejas. OSD boleh berlaku pada salah satu kaki atau keduanya bergantung kepada individu.

Rawatan Osgood Schlatter Disease (OSD)

Sebenarnya, OSD ini akan pulih secara alami setelah selesai proses pertumbuhan pesat seseorang remaja. Biasanya pada usia 12 hingga 13 tahun bagi perempuan dan 14 hingga 15 tahun bagi lelaki. Meskipun OSD ini adalah sebahagian daripada kecederaan pada tulang, ianya tidak memerlukan rawatan khusus seperti pembedahan kerana pembedahan boleh menyebabkan kerosakan pada plat pertumbuhan.

Dalam kes terpencil sahaja pembedahan akan dilakukan ke atas fragmen tulang yang tidak sembuh. Walaubagaimanapun, kesakitan dapat dikurangkan melalui beberapa kaedah dengan tujuan untuk mendapatkan keselesaan kepada pesakit.

i. Memakai knee-brace ketika melakukan aktiviti

Ya. Meskipun pemakaian knee-brace hanya popular dalam kalangan pesakit yang mengalami kecederaan ACL, kaedah ini juga sesuai untuk pesakit OSD. Tujuannya adalah untuk menyokong lutut dan mengurangkan ketegangan patella tendon ketika melakukan aktiviti. Tapi, cara yang lebih popular ialah menggunakan pita kinesio, guard lutut atau membalut kawasan bawah lutut dengan cara yang sesuai.

ii. Kaedah regangan

Tujuan regangan ini adalah untuk memberikan kelembutan pada otot peha. Apabila otot peha lembut dah fleksibel, ketegangan pada tendon pun dapat dikurangkan. Regangan ini paling utama mesti dibuat sebelum bermain. Tapi, pada waktu lain pun digalakkan bagi melatih otot peha cepat fleksibel. Kaedah regangan boleh dirujuk kepada pakar ataupun doktor.

iii. Ubat-ubatan

Antara ubat biasa yang dicadangkan untuk pesakit termasuklah acetaminophen (Tylenol) ataupun ibuprofen (Aleve dan Advil). Dos ubat bergantung kepada nasihat doktor.

Selain daripada kaedah di atas, kaedah lain juga dapat digunapakai seperti penggunaan pek pemanas atau ais sebelum dan selepas bersukan. Pesakit juga boleh berehat sementara waktu bagi meredakan rasa sakit. Tapi perlu ingat bahawa semua kaedah ini tidak bukan untuk menyembuhkan tetapi lebih kepada mengurangkan rasa sakit dan memberi keselesaan.

Bagi mereka yang menghidap OSD ini, anda boleh meneruskan aktiviti sukan anda seperti biasa kerana kesakitan ini tidak membawa kepada kecederaan yang lebih serius kepada anda ataupun menjejaskan kemampuan fizikal. Jadi, anda tak perlu risau dan boleh terus cergas seperti biasa.

RUJUKAN:

Gregory, J. (2019, January 8). Osgood-Schlatter Disease. Retrieved from  https://emedicine.medscape.com/article/1993268-overview

Woon, C. (2016, June 10). Osgood Schlatter’s Disease (Tibial Tubercle Apophysitis). Retrieved from https://www.orthobullets.com/knee-and-sports/3029/osgood-schlatters-disease-tibial-tubercle-apophysitis

Su, A. (2019, January). Osgood-Schlatter Disease. Retrieved from https://kidshealth.org/en/parents/osgood.html

Singh, D. (2019, August 23). Osgood Schlatter Disease. Retrieved from http://www.myhealth.gov.my/en/osgood-schlatter-disease/

Miller, J. (2019, September 26). Osgood Schlatter’s. Retrieved from https://physioworks.com.au/injuries-conditions-1/osgood-schlatters-disease

Artikel dikirimkan oleh Ammar Jais untuk The Patriots.


Bangsatnya Israel Bagi Palestin Vaksin Yang Dah Expired

Kemelut Israel dan Palestin sebenarnya sudah masuk dalam ruangan kelabu (grey area) dalam undang-undang antarabangsa. Israel wajib mengutamakan penjagaan kesihatan (healthcare) warga Palestin, kalau ikut Konvensyen Geneva.

Jadi dalam keadaan COVID-19, program vaksinasi memang amanah Israel. Itu yang Konvensyen Geneva cakap. Namun, Perjanjian Oslo yang dipersetujui Yasser Arafat cakap lain pula.

Urusan penjagaan kesihatan Palestin adalah tanggungjawab Palestin, kalau ikut Perjanjian Oslo. Inilah contoh “grey area” yang sememangnya banyak dalam kemelut Israel dan Palestin: one law negates the other.

Sejak 19 Disember 2020, Israel telah melancarkan program vaksinasi yang berjalan begitu lancar. Sehingga 18 Jun 2021, hampir setiap rakyat Israel sudah mendapat vaksin. Bermakna Israel ada lebihan vaksin, dalam lingkungan 1 juta hingga 1.4 juta dos yang boleh dimanfaatkan 500,000 hingga 700,000 orang.

Jadi Israel membuat perjanjian dengan Palestin: “kau ambil vaksin ini, aku ambil vaksin kau tahun depan.” (Carey, 2021).

Kalau ikut perjanjian ini, Israel mahu ikut Perjanjian Oslo… bukan Konvensyen Geneva (yang merugikan mereka). Palestin pun bersetuju. Terima dulu bekalan yang disimpan Israel. Kerana giliran Palestin adalah tahun depan (yang perlu diserahkan kepada Israel). Dan 90,000 dos pertama tiba di Ramallah pada 18 Jun 2021.

Pegawai-pegawai kesihatan Palestin pun pergilah buat rutin pemeriksaan seperti biasa. Dan tengok saja vaksin yang diberi, pegawai kesihatan terus hubungi pejabat Perdana Menteri. Lalu Muhammad Shtayyeh setelah mendengar buat keputusan pantas: batalkan perjanjian.

Apa yang berlaku?

Pegawai kesihatan Ramallah mendapati dos-dos vaksin tidak menepati spesifikasi teknikal yang dipersetujui dengan kerajaan Benjamin Netanyahu demikian hari. Dan tarikh luput terlalu dekat (Carey & Salman, 2021).

Memang betul dari dulu lagi kerajaan Netanyahu sudah cakap: “vaksin ini akan luput tidak lama lagi”. Namun Palestin tidak tahu “tidak lama lagi” itu lama mana. Menurut pegawai Palestin, Israel cakap antara Julai hingga Ogos. Rupa-rupanya Jun.

Sama ada dirancang atau tidak sengaja, itu hanya yang tahu sahaja tahu. Kalau betul, memang ralat sangat. Dan tidak pasti jika keralatan ini ada kena mengena atau sebarang sangkut paut dengan konf.lik baru-baru ini. Kerana Israel ada berkata yang “vaksin-vaksin ini sempurna” (TOI, 2021).

Habis kuat isu ini akan jadi “aku kata, kau kata”. Yang menanggung masalah sebenar adalah rakyat bawahan, perlu berdepan dengan COVID-19 tanpa sebarang pendinding imunisasi.

Setakat ini Palestin sudah ada 312,000+ kes positif COVID-19 yang diketahui. Masalahnya, kes-kes tidak diketahui itu yang menak.utkan. Macam demikian hari Gaza berdepan dengan konf.lik. Dalam masa beberapa minggu, bekalan elektrik kerap terganggu sampai hospital pun lum.puh. Alat jana kuasa (power generator) pula bergantung pada minyak, yang cukup susah untuk masuk dalam Gaza.

Selagi COVID-19 tidak berakhir, semua orang berdepan dengan ris.iko. Andainya dibiar, virus SARS-CoV-2 itu mungkin boleh bermutasi sampai vaksin (yang sudah diberi) pun boleh ditandingi.

Pada masa itu, semua benda perlu diulangi balik… daripada perintah berkurung sampailah program imunisasi semula. Inilah sebab kenapa Dunia Barat terutamanya Amerika Syarikat mahu membeli 500 juta dos vaksin Pfizer untuk didermakan kepada 100 buah negara.

Kenyataan Harry S. Truman selepas kejatuhan Jerman pada tahun 1945 sangat relevan hari ini: “the victory won in the west must now be won in the east. The whole world must be cleansed of the evil of which half the world has been freed.” (kejayaan yang dibuat di Barat sekarang perlu dibuat di Timur. Seluruh dunia perlu disucikan daripada ba.la yang separuh dunia sekarang sudah terlepas.)

RUJUKAN:

Carey, A. (2021, Jun 18). Israel to transfer at least 1 million Covid-19 vaccines to Palestinians in swap deal. CNN.

Carey, A., & Salman, A. (2021, Jun 19). Palestinians cancel Pfizer vaccine agreements with Israel. CNN.

TOI. (2021, Jun 19). Israel insists vaccine shipment rejected by Palestinians ‘perfectly sound’.


Top 5 Peristiwa Geopolitik (Februari 2019)

Pejam celik pejam celik, dah Februari dah.

Berikut ialah “Top 5” peristiwa geopolitik paling signifikan bagi Februari 2018.

1. Persidangan Trump-Kim Kedua

Perjumpaan kedua antara Donald Trump dan Kim Jong-un ini diadakan sebagai susulan kepada pertemuan bersejarah pada Jun tahun lepas.

Tujuannya adalah untuk membincang langkah-langkah untuk mencapai hasrat penghapusan nuklear (denuclearization) di Semenanjung Korea seperti yang dinyatakan pada persidangan pertama.

Tapi macam aku kata, Kim Jong-un sebenarnya sekadar memberi “lips service” kepada agenda denuclearization. Tak kan dia cari nahas dengan menghancurkan punca kekuatan sendiri.

Justeru, persidangan kali ini hanya gempak dari segi publisiti, tapi tiada apa-apa hasil konkrit tentang “denuclearization”.

2. Ketegangan India-Pakistan

Hubungan India dan Pakistan berada dalam keadaan paling tegang sejak tahun 2002 selepas Pakistan menembak jatuh 2 pesawat tempur milik India di Kashmir, kawasan yang menjadi punca perbalahan India-Pakistan sejak Pembahagian India tahun 1947 yang melahirkan kedua-dua negara.

Seperti tahun 2002, insiden kali ini juga berpunca daripada serangan teroris di Kashmir. Pada 14 Februari, 46 anggota polis India terbunuh apabila serangan teroris berlaku di Peristiwa serangan di Pulwama, kawasan Kashmir yang dikawal India.

Susulan itu, India memasuki kawasan Kashmir yang dikawal oleh Pakistan untuk memburu teroris, sambil menuduh Pakistan sebagai dalang. Maka terjadilah insiden tergempak ini.

Ramai melihat insiden ini sebagai percubaan Narendra Modi (PM India) untuk meraih sokongan untuk PRU India pada April atau Mei nanti.

Tapi disebabkan kedua-dua India dan Pakistan ialah pemilik senjata nuklear, tak kira siapa menang, kedua-dua akan jadi abu. Jadi satu dunia minta India dan Pakistan masing-masing mengawal diri dan cool down.

“Crisis is opportunity”. Imran Khan, PM Pakistan pula menangani krisis ini dengan bergaya sekali. Selain menunjukkan ketegasannya dalam isu kedaulatan, Imran juga memenangi “moral high ground” dengan menawar dialog kepada India. Ini membantu menaikkan populariti Imran yang semakin menurun akibat kehampaan rakyat terhadap “Naya Pakistan” (Pakistan Baharu) di bawah Imran.

3. Pelanjutan Tempoh Gencatan Senjata Perang Perdagangan US-China

Satu-satunya berita positif dalam Top 5: gencatan senjata perang perdagangan US-China selama 90 hari yang sepatutnya tamat pada 1 Mac 2019 telah dilanjutkan.

Menurut Trump, proses perundingan US-China berjalan dengan rancak dan kemungkinan US dan China akan capai “deal” untuk menamatkan perang tersebut.

Masa semakin suntuk bagi Trump untuk melaksanakan salah satu janji utamanya semasa kempen tahun 2016 iaitu mencapai “fair deal” dengan China dalam hal perdagangan. Trump nak dapatkan “result” sebagai persiapan bagi pilihanraya presiden tahun depan.

Apa pun, market boleh bernafas seketika daripada pertembungan dua ekonomi terbesar dunia ini.

4. Kontroversi Huawei Menemui “Turning Point”

Sejak Ogos 2018, negara-negara Five Eyes (US, UK, Kanada, Australia, New Zealand) telah mendesak negara-negara lain untuk menyekat Huawei daripada mendapatkan kontrak penyediaan infrastruktur teknologi 5G kerana takut China guna 5G untuk mengintip.

Namun pada 18 Februari, UK mengeluarkan kenyataan bahawa Huawei tidak memberi ancaman. PM New Zealand, Jacinda Ardern juga tengah mempertimbangkan untuk menggugurkan sekatan NZ ke atas Huawei.

Satu kemenangan moral kepada Huawei. Reng Zhengfei, pengasas Huawei dalam satu wawancara telah menyatakan bahawa US tidak akan berjaya menghancurkan Huawei.

5. Kejatuhan ISIS dan Kontroversi Shamima Begum

Perkampungan terakhir ISIS (Islamic State of Iraq and Syria) di Baghuz, Syria diserang oleh pasukan Syrian Democratic Force (SDF) dengan sokongan US. Tinggal masa saja entiti bernama ISIS akan terhapus dari atas muka bumi.

Tapi masih terlalu awal untuk bergembira. Masalah sekarang, bagaimana nak menangani beribu-ribu bekas ahli ISIS termasuk golongan “ISIS bride” (wanita yang meninggalkan negara masing-masing ke Syria untuk mengahwini pejuang ISIS) dan anak-anak mereka.

Dilema antara kemanusiaan dan keselamatan jelas terlihat dalam kes yang membabitkan warga UK bernama Shamima Begum. Walaupun Shamima merayu untuk kembali ke UK, tapi kerajaan UK telah melucutkan kewarganegaraannya atas penglibatan Shamima dalam ISIS.

Yang lagi merisaukan, bekas pejuang-pejuang ISIS ini bertebaran merata-rata dan mungkin akan membentuk ancaman baru.


Lelaki Gemuk Ini Juara Dunia Tinju

Tumbukan cross tangan kanan tepat ke dagu Andy.

Tumbukan hook tangan kiri tepat ke pipi Andy.

Serta merta tangan kanan Joshua bergerak
menumbuk muka Andy, dan Joshua menyudahkan dengan hook tangan kirinya yang berbisa.

Serta merta Andy Ruiz Jr. terduduk di
tengah gelanggang.

Ini merupakan pusingan ketiga perlawanan
tinju professional antara Anthony Joshua dan Andy Ruiz Jr. Mempertaruhkan empat
gelaran dari empat entiti tinju yang berbeza, pemenang akan membawa pulang
gelaran Juara Tinju yang diiktiraf empat agensi tinju antarabangsa – World Boxing Association (WBA), International
Boxing Federation (IBF), World Boxing
Organization (WBO) dan International
Boxing Organization (IBO).

Anthony Oluwafemi Olaseni Joshua, atau
lebih dikenali sebagai Anthony Joshua atau AJ, merupakan Juara Tinju sebelum
perlawanan tersebut berlangsung. Namun begitu, hidupnya sebagai sang juara
tidaklah semudah yang disangkakan.

Dari umur 16 tahun, Joshua menghadapi
banyak masalah. Merupakan seorang pemain bola dan atlet pada masa tersebut, AJ
pernah terlibat dalam pergaduhan sewaktu beliau sedang bermain bola untuk
sekolahnya. Akibat dari pergaduhan itu, dia dikenakan amaran kerana melakukan
kekerasan, dan pernah pada satu tahap, AJ direman akibat bergaduh di Reading,
England.

Tuah membawa Joshua keluar dari hidup
yang bermasalah.

Pada tahun 2007, sepupu Joshua, Ben
Ileyemi, yang juga merupakan seorang peninju professional membawa AJ yang pada
itu baru berusia 17 tahun ke gym tempat dia berlatih. Joshua pada waktu itu
hanya mahu melakukan senaman ringkas dan angkat berat, namun apabila dia diberi
peluang menyarungkan sarung tangan tinju, ternyata dia terasa ‘hidup’.

Sejak dari itu, Joshua mula fokus dalam
berlatih tinju, mula menyertai pertandingan tinju amatur English bagi divisyen
super-weight (amat berat). Dia menang kejuaraan tinju amatur tersebut, dan
dalam masa 2 ½ tahun selepas itu, Joshua dipanggil untuk persiapan mewakili
Great Britain dalam sukan Olimpik London 2012.

Dengan persiapan selama 2 tahun (bermula
pada 2010), AJ dilatih oleh ramai peninju dan bekas juara tinju dari Britain,
antaranya Richie Woodhall. Joshua menunjukkan semangat yang jitu sewaktu latihan,
dan ternyata latihannya membuahkan hasil apabila AJ membawa pingat emas setelah
berjaya menewaskan Roberto Cammarelle dari Itali, yang merupakan bekas pemenang
pingat emas acara tinju di temasya Olimpik Beijing 2008.

Setelah berjaya menjadi Juara Olimpik,
Joshua mula mengorak langkah dalam menjadi atlet tinju professional. Antara
rekod utama yang dimiliki oleh Joshua pastinya adalah rekod tanpa kalah beliau.
Bayangkan, 20 perlawanan menentang peninju professional lain, tanpa kalah?

Berlainan kisahnya dengan Anthony Joshua,
Andy Ruiz Jr. mula terlibat dalam sukan tinju sejak kecil lagi. Menurut beliau,
ayahnya memaksa dia untuk bertarung sejak dari umur enam tahun. Dia
menghabiskan setahun latihan di gym sebelum mula bertinju secara amatur di San
Diego, California.

Mungkin berkat latihan dari bapanya, Andy
berjaya memenangi dua pingat emas dalam Mexican National Junior Olympics serta
menjuarai World Ringside Heavyweight Championship. Pada tahun 2008 di Olimpik
Beijing, Ruiz mewakili Mexico dalam pusingan kelayakan namun kalah kepada
peninju dari Cuba, Robert Alfonso, dan peninju Colombia, Oscar Rivas.

Road to Boxing Day

Pada asalnya, lawan Joshua bukanlah Andy. Niat asal Joshua adalah untuk bertarung dan merampas gelaran juara dari World Boxing Counci (WBC), Deontay Wilder. Wilder memiliki rekod tanpa kalah, dan sekiranya Joshua berjaya mengalahkan Wilder, dia akan mendapat gelaran Juara Baru dan memegang 5 title Juara Dunia dari agensi yang berbeza. Namun perlawanan ini tidak menjadi realitI kerana Wilder dijadualkan berlawan dengan seorang lagi perninju lain, Tyson Fury.

Setelah beberapa perbincangan bersama
peninju lain berlaku, pihak Joshua bersetuju untuk bertarung menentang Jarrel
Miller, peninju dari Amerika Syarikat dengan rekod 23-0-1 (20 KOs) pada 1 Jun
2019 di Madison Square Garden, New York. Perlawanan ini akan menjadi
debut bagi Joshua di bumi Amerika, dan jualan pembukaan mendapat sambutan yang
amat menggalakkan.

Namun begitu, sesuatu yang buruk terjadi.
Pada 19 April 2019, Miller didapati bersalah kerana positif bahan terlarang,
GW1516. Susulan daripada pengunguman dari Voluntary
Anti-Doping Association itu, Miller tidak diberi lessen untuk bertinju oleh
New York State Athletic Commission.

Pihak Joshua yang berang dengan perkara ini ingin membatalkan perlawanan tersebut. Namun begitu, akibat jualan tiket yang amat menggalakkan, adalah agak memalukan sekiranya perlawanan Joshua dibatalkan. Mereka mula mencari peninju alternetif lain, dan kumpulan Ruiz mula melobi Andy Ruiz Jr. sebagai ganti kepada Miller.

Dari segi kelayakan, Andy berada pada ranking yang agak baik dalam senarai peninju professional pada masa itu, dengan rekod 31-1 (20 KOs). Pihak Joshua bersetuju dengan cadangan tersebut, dan mereka dijadualkan berlawan pada tarikh yang telah ditetapkan sebagai perlawanan antara Joshua dan Miller (1 Jun 2019).

Jika dibandingkan kedua-dua peninju ini,
mereka sebenarnya ibarat langit dengan bumi.

Anthony Joshua merupakan watak juara yang
sempurna. Lihat sahaja bentuk tubuhnya. Dengan otot yang kekar dan susuk tubuh
yang memang menampakkan beliau sebagai seorang atlet, ditambah dengan capaian (reach) nya yang lebih panjang berbanding
Andy, Joshua dilihat berada dalam keadaan ideal untuk mempertahankan kejuaraan
beliau.

Andy Ruiz Jr. pula, di satu sudut yang lain, merupakan seorang peninju dengan susuk badan berisi, tidak langsung menunjukkan tanda bahawa beliau merupakan seorang peninju professional. Namun kelebihan Andy yang diakui oleh lawannya adalah senjata power punch yang dia miliki, yang sekiranya hinggap di mana-mana bahagian badan, pastinya amat sakit dan pedih. Ruiz sendiri, dalam salah satu temubual mengatakan bahawa dia “terlalu gemuk untuk menjadi seorang peninju.”

Dalam usahanya untuk mengalahkan Joshua,
Ruiz memberitahu pihak media bahawa dia mengulangkaji dengan menonton video
pertarungan Mike Tyson, seorang lagenda heavyweight
dan bekas juara tinju dunia. Dia yakin dia berjaya mengenalpasti kelemahan
Joshua, dan dia akan buktikan hal ini di kanvas tinju nanti.

1 Jun 2019. Hari perlawanan pun tiba. Odd atau kebarangkalian untuk Andy
menang adalah 25-1, dengan majoriti penonton meletakkan harapan yang tinggi ke
atas kemenangan Joshua.

Perlawanan bermula. Buat mereka yang
tidak biasa menonton tinju, format pertarungan adalah 12 pusingan, dengan 1
pusingan berlangsung selama 3 minit. Sekiranya selepas 12 pusingan masih tidak
berlaku knockout atau knockdown, maka keputusan akan diberikan
kepada pihak juri.

Pada pusingan pertama dan kedua, Joshua
dan Andy masing-masing cuba untuk melihat dan belajar stratergi pihak lawan.
Cuba untuk size down opponent,
melihat sejauh mana tumbukan mereka perlu dilepaskan untuk mengenai pihak
lawan.

Pusingan ketiga menunjukkan peristiwa
yang amat menarik. Andy berjaya dijatuhkan oleh Joshua, namun dia kelihatan
tidak terjejas dengan perkara tersebut. Dia kembali bangun pada kiraan ke 8,
sebelum Andy dan Joshua mula berentap sekali lagi di tengah gelanggang. Mereka
saling bertukar tumbukan (exchanging
blows), dan sewaktu berbalas serangan itu terjadi, tumbukan tangan kiri, left
hook Andy mengenai bahagian atas kepala Joshua, dan dengan penuh kejutan,
Joshua jatuh terbaring di tengah gelanggang.

Hal ini merupakan satu kejutan kerana, sepanjang kerjaya professional Joshua, dia hanya pernah dijatuhkan sekali sahaja. Akibat tumbukan padu Andy tadi, itu merupakan jatuhan kedua (second knockdown) sepanjang kerjayanya. Hal ini pastinya memberi bebanan mental dan emosi yang lebih tinggi kepada Joshua, dan memberi sedikit motivasi kepada Andy. “Kau tahu, kau bukanlah hebat sangat. Aku dah berjaya jatuhkan engkau.”

Tercengang dengan situasi tersebut,
Joshua cepat-cepat bangun sewaktu count
oleh pengadil sedang dilakukan. Pertarungan diteruskan, dan Andy nampaknya
ingin terus melakukan asakan sebelum di clinch
oleh Joshua. Di sepanjang baki pusingan ketiga, Joshua kelihatan cuba untuk
mencari momentum dengan berterusan clinch
Andy, manakala Andy berterusan cuba untuk mengasak dan bermain perang psikologi
dengan Joshua. Dalam kes ini, reach
Joshua membantunya mengawal asakan dari Andy, dengan dia cuba mengadakan
sedikit jarak agar tumbukan Andy tidak mengenai mana-mana anggota badannya.

Di penghujung pusingan ketiga, satu lagi
peristiwa menarik berlaku. Andy, mengetahui akan taktik Joshua untuk mengawal
jarak antara mereka, kemudiannya sedikit demi sedikit membawa Joshua ke satu
penjuru. Di penjuru tersebut, dengan Joshua kini sudah dikepung, Andy
seterusnya tanpa belas kasihan melakukan tumbukan bertubi-tubi dengan
menyasarkan bahagian kepala Joshua sebagai sasaran utama. Joshua cuba sedaya
upaya untuk bertahan, namun sesaat dia cuba untuk melakukan slip, dia menurunkan guard nya dan tumbukan Andy tepat
mengenai pipinya, menyebabkan Joshua terjatuh buat kali kedua dalam pusingan
yang sama!

Dikelilingi oleh jurugambar di bahagian
luar gelanggang, wajah Joshua seakan tidak percaya dengan apa yang telah
terjadi. Kali ini dia mengambil masa yang agak lama untuk bangun, sebelum
menunjukkan isyarat dia boleh dan mahu terus bertarung. Reaksi penonton di
arena Madison Square amat kecoh.
Tidak mereka sangka pilihan utama pertandingan hari ini bakal dihukum
sedemikian rupa. Pengadil meneruskan pusingan ketiga beberapa saat sebelum
loceng tamat pusingan dibunyikan.

Meneruskan pusingan keempat, Ruiz terus
melakukan serangan tanpa menunggu reaksi Joshua. Joshua kelihatan sungguh tidak
bersedia. Sewaktu rehat, jurulatihnya dilihat berteriak “You got to box, you got to defense yourself!” yang secara kasarnya
menyuruh Joshua berada dalam keadaan bertahan dan mengambil nafas sebelum mula
melakukan tindak balas. Melihat serangannya tidak berapa menjadi, Ruiz juga
mengambil kesempatan di pusingan keempat untuk menjadi lebih berhati-hati,
dan  mungkin turut mengambil nafas
sedikit.

Pada rehat pusingan keempat, Ruiz pula
yang dimarahi oleh jurulatihnya. Dia disuruh agar tidak memberi Joshua banyak
ruang untuk bergerak. Ini merupakan peluang keemasan.

Di kem Joshua pula, dia disuruh untuk
terus melontar jab, mengekalkan jarak
dan fokus kepada pertahanan dan mencari momentum terlebih dahulu. “Keep the
hands up”. Dan itu adalah apa yang Joshua lakukan. Dengan berbekalkan tangannya
yang panjang, dia terus menerus melakukan jab, mengawal jarak antara dia dan
Ruiz, serta berjaya melepaskan dua tumbukan padu pada penghujung pusingan
kelima.

Joshua diarahkan oleh jurulatihnya untuk
tidak terlalu fokus kepada power punch,
sebaliknya fokus kepada bertinju. Power
punch, merujuk kepada meletakkan daya yang tinggi dalam tumbukan, memakan
lebih banyak tenaga berbanding tumbukan yang biasa. Oleh kerana daya yang
diletakkan adalah lebih tinggi, power
punch juga selalunya efektif dalam menjatuhkan pihak lawan (knockdown).

Pusingan keenam adalah pusingan Andy
Ruiz. Dalam pusingan ini, dia perlahan-lahan masuk dan mencari tubuh Joshua
sebagai sasaran tumbukannya. Joshua juga dilihat mula meninggalkan pertarungan
jenis in-fight, di mana mereka berdua
tidak lagi saling bertukar-tukar tumbukan, sebaliknya style Joshua lebih kepada out-boxer,
mengawal jarak dan melepaskan jab
untuk memenangi pusingan tersebut.

Pusingan ketujuh merupakan pusingan
terakhir pertarungan ini.

Joshua, yang kelihatan telah pulih dari
kekalahan psikologi pada pusingan ketiga tadi, kini dilihat telah mampu
bertarung secara normal. Dari stlye out-boxer, Joshua kembali menjadi
in-fighter, mula bertukar tumbukan dengan Andy Ruiz di tengah gelanggang. Ruiz
yang tidak mensia-siakan peluang itu mula melontar hook dan mencari sisi luar kanan dan kiri Joshua, menyebabkan
Jashua terjatuh dan dikira sebagai knockdown.

Berdiri semula, Joshua bangun dan cuba
sekali lagi mengawal keadaan dengan menyasarkan bahagian kepala dan mencipta
jarak. Namun begitu, mungkin kerana kepenatan, Ruiz dengan mudah mengejar
posisi Joshua sebelum Joshua tersalah langkah dan melakukan cross punch yang kemudiannya dibalas
dengan counter punch oleh Ruiz,
sekaligus menjatuhkan Joshua buat kali kedua dalam pusingan ketujuh.

Bangkit dari jatuh kali kedua itu,
mouthpiece Joshua terkeluar, dan Joshua berdiri dan mengambil sedikit masa di
satu penjuru. Dia dididatangi oleh pengadil perlawanan yang bertanya sama ada
ingin perlawanan diteruskan, dan dia mengatakan ya, sebelum darah keluar dari
hidungnya dan pengadil bertindak menghentikan perlawanan. Kemenangan diberikan
kepada Andy Ruiz Jr., dan dia merupakan Juara Tinju Dunia baru bagi WBA, IBF,
WBO dan IBO.

Perlawanan Anthony Joshua melawan Andy
Ruiz Jr. ini merupakan salah satu perlawanan yang tidak diduga kesudahannya.
Terdapat beberapa teori konspirasi dari peminat yang mengatakan bahawa AJ
sebenarnya tidak bersedia untuk berlawan dengan Ruiz, kerana persiapannya
adalah untuk menentang Miller, dan ada juga yang berpandangan bahawa Joshua
tidak berada pada tahap optimum untuk bertarung kerana lebih fokus kepada
publisiti media. Ada juga mulut busuk yang mengatakan bahawa kemenangan Andy
adalah akibat dari beberapa lucky shot,
hanyalah sekadar nasib baik.

Komen dari Anthony Joshua sendiri, “It’s
an upset, isn’t it… But the better man won. Respect to Andy. Now I move
forward.”

Perlawanan semula Anthony Joshua
menentang Andy Ruiz Jr. bakal berlangsung pada 7 Disember 2019 di Arab Saudi,
dengan peminat menjangkakan Joshua mampu menebus semula kegagalan beliau
mempertahankan kejuaraannya pada Jun lalu.

BACAAN LANJUT:

“Why Anthony
Joshua Will Be A Heavyweight Champion Again?”, GQ Magazine. https://www.gq-magazine.co.uk/gallery/anthony-joshua-comeback

“10 Things You Didn’t Know About Andy Ruiz Jr.”, Boxing
British News. http://britishboxingnews.co.uk/blogs/10-things-you-didn-t-know-about-andy-ruiz-jr


Nenas Gergasi Di Afrika Selatan

Berdiri hampir 56 kaki tinggi, ‘Nenas Gergasi’ di Bathurst, Afrika Selatan merupakan binaan nenas terbesar di dunia.Kawasan sekeliling kebanyakannya adalah tanah pertanian yang masyhur dengan hasil nenas. Para petani yang menetap di kawasan tersebut pada kurun ke-18 pernah mengalami kesukaran untuk meraih hasil tuaian sehinggalah mereka mula menanam nenas. Maka secara alami, penduduk tempatan pun mengambil keputusan untuk memberi penghormatan kepada buah tersebut berikutan banyaknya hasil-mahsul yang diperoleh dengan mendirikan sebuah binaan besar berbentuk buah berkenaan. Nenas Gergasi dibina oleh ahli komuniti pertanian Bathurst pada tahun 1980an.

Binaan ini sendiri berketinggian tiga tingkat. Ia diperbuat daripada besi dan gelas fiber serta dilengkapi platform peninjau (yang membolehkan para pengunjung melihat pemandangan sekeliling). Ruang dalam pula menempatkan sebuah muzium yang didedikasikan kepada buah tersebut secara khusus, dengan menampilkan bermacam-macam produk nenas tersedia untuk dijual.Walaupun binaan Nenas Gergasi ini mirip dengan sebuah binaan serupa di Australia, Nenas Gergasi dua kaki lebih tinggi sekaligus meraihkannya gelaran Nenas Paling Besar Di Dunia.KETAHUI SEBELUM KUNJUNGITerletak betul-betul di luar Bathurst, Cape Timue. Kira-kira 7.5 batu dari Pelabuhan Alfred di jalan R67. Dibuka 9 a.m. hingga 5 p.m. pada setiap hari.SUMBER:Erin Everywhere. (n.d.). The Big Pineapple. Atlas Obscura.https://www.atlasobscura.com/places/the-big-pineapple-bathurst-south-africa


Bahasa Yang Hilang Dijumpai Di Salah Sebuah Perpustakaan Tertua Dunia

Di puncak Gunung Sinai ini dikatakan bahawa Tuhan telah memberikan Sepuluh Perintah kepada Nabi Musa dan di kaki gunung ini juga terletaknya Biara St Catherine. Biara ini merupakan salah satu perpustakaan paling tua di dunia yang masih terus berfungsi. St Catherine menempatkan sejumlah buku dan manuskrip tertua dan paling berharga di dunia. Semua ini dijaga rapi oleh para rahib.Kebanyakan teks tersebut adalah berupa manuskrip dan sebahagian besarnya ditulis di dalam bahasa Yunani dan Latin. Bagaimanapun baru-baru ini, saintis telah mendedahkan bahasa baru di dalam manuskrip tersebut. Sebahagian kecilnya tidak pernah digunakan semenjak Zaman Gelap.Masalahnya adalah bahasa ini tidak boleh dilihat dengan mata kasar.Semasa tulisan ini ditulis pada awalnya, para rahib hanya menulis di dalam bahasa kuno. Bagaimanapun, kertas kekulit yang mereka gunakan waktu itu sangat berharga lalu kekulit itu selalunya digunakan semula.Teks yang dirasakan kurang penting telah digosok bersih lalu bahagian itu digunakan semula untuk penulisan maklumat yang lebih penting di mana selalunya ia ditulis di dalam bahasa lain yang lebih sejagat atau bahasa moden. Teks-teks ini yang mengandungi berlapis-lapis tulisan dikenali sebagai palimpsest.

Kini, setelah menggunakan teknologi terbaru, sepasukan pengkaji telah membentuk cara untuk membongkar tulisan kuno di atas palimpsest di Biara St Catherine dan telah menjumpai bahasa yang selama ini disangkakan pupus. Salah satu daripada bahasa tersebut ialah bahasa Albania Kaukasia. Bahasa ini sudah diabaikan semenjak abad ke-8. Bahasa lain termasuklah bahasa Aramaik Palestin Kristian yang merupakan campuran antara Syriac dan Yunani.Bagi membongkar tulisan-tulisan yang tersembunyi itu, para saintis telah mengambil gambar manuskrip tersebut dengan menggunakan pelbagai spektrum cahaya dan melalukan imej-imej tersebut di bawah algoritma elektronik. Hal ini membolehkan mereka melihat tulisan pertama yang ditulis di helaian tersebut.Michael Phelps, seorang pengkaji di Perpustakaan Elektronik Manuskrip Purba di California, memanggil perkembangan ini sebagai permulaan sebuah “penemuan zaman keemasan yang baru”.“Zaman Penemuan ini tidak akan berakhir,” beliau berkata. “Pada abad ke-20, manuskrip-manuskrip baru telah dijumpai di dalam gua. Pada abad ke-21, kami akan menggunakan teknik baru ke atas manuskrip-manuskrip itu yang selama ini berada di dalam dakapan kita. Kami akan menebus semula ‘suara’ (bahasa) yang telah hilang ditelan zaman.”Seterusnya Phelps memuji pihak biara di atas kerja mereka menyimpan rekod dan tumpuan mereka di dalam pemuliharaan sejarah.“Saya tidak mengetahui mana-mana perpustakaan di dunia ini yang setanding dengan mereka. Biara adalah sebuah institusi yang berasal daripada Empayar Rom yang masih berterusan berfungsi mengikut misi asalnya,” kata beliau.Bagaimanapun, beliau juga menyatakan bahawa walaupun rahib wajar dipuji kerana merekod sejarah, mereka juga perlu dipersalahkan kerana memadam kertas kekulit yang dipegang oleh mereka.“Pada suatu ketika, bahan manuskrip itu menjadi lebih bernilai berbanding nilai tulisan tersebut. Maka ia dirasakan lebih berbaloi untuk mengitar semula kertas berkenaan,” kata Phelps.Selain daripada penemuan teks bahasa Albania Kaukasia, pengkaji juga telah menjumpai apa yang difikirkan sebagai salinan kitab injil pertama diketahui ditulis di dalam bahasa Arab. Begitu juga contoh-contoh tulisan awal ahli falsafah Yunani, Hippocrates.

SUMBER:Katie Serena. (8 September 2017). Lost Languages Discovered In One Of The World’s Oldest Libraries. All That Interesting.https://allthatsinteresting.com/lost-languages-discovered